url: =Laisiangtho Nipi (8/15/2021) – Zomi Agape Church Inc\nLaisiangtho Nipi (8/15/2021)\nZomi Agape Church Inc > Zomi Agape Church Blog > General > Laisiangtho Nipi (8/15/2021)\nAugust 16, 2021 by Mary San General\nLate 119:105 Nangma thupen lam hong lak ding meivak hi a,ka pai na lampi ah khuavak a hi hi.\n2Timoti nihna 3:16-17 Pasian’ na a sem mite mi cingtaak hi-in, na hoih namkim a septheih nadingun Lai Siangtho pen Pasian’ lamlahna tawh a hong kipia hi a, thuman thutak hilh nading, a khialte taii nading, a man lote a manin puah nading, a manin nuntak theih nading thuhilh nadingin a manpha mahmah ahi hi.\nKum 1600 sung ki at\nA at mi 40 (39+27=66)\nPasian hih na ki at\nMi nam kim kihel\nNuntak na tawh ki sai thu\nSihna tawh kisai thu\nKha tawh kisai thu\nLeitung vantung thu\nOT .V. 23145\nOT(Thuciam Lui) -Khenpi(5) in kikhen a\nThukham Bu (Pentateuch or the law)-5\n2. Tangthu(Historical books)-12\n3. Pilna Bu (Poetry, Kabia)-5\n4. Kamsang Liante (Major prophets)-5\n5. Kamsang Neute (Minor Prophets)-12\nNT(Thuciam Thak) Thuciam thak pen khenpi(5) mah in kikhen\n2. Tangthu Bu (History)-1\n3.Paul Laikhak te-13\n4.A dang laikhak te(General Epistles)-8\n5.Genkholh na (Prophecy)-1\nZomi te’n Laisiangtho I neih theihna\nKawlgam ah kampau 200 om in,Kampau 42 tawh lai siangtho bup om pan hi\nKampau 20 in “Thu ciamthak” nei pan hi\n1913 kum in cope Topa i zolai hong bawlsak aa\n1915 Kum in “Matthai”hong tei sak hi\n1931 Kum in “Pau C Hau” Laitawh mualtung thuhilh na hong tei sak hi\n1932 Kum in “Thuciam Thak”hong teisak hi\n1960 Kum in”Sia Thang za kam” Veina hang in\n1961 Kum ciang in Dr Kam Khaw Thang in”Hunbit”in Laisiangtho tei sem in\n1975 Kim ah “Kha khanlawhna” Zogam ah hong tun ciang in laisiangtho neih ding ki lunggulh lua a hih man in (a huh ding in)\nRev.Hau Lian Kham\nRev.Go Za Kham te kiseh in\n1977 Kum June kha ciangin”The Holy Bible”a kici”Laisiangtho Bup”(OT+NT)ki nei hi\nLaisiangtho- Pasian Kammal Gentehna Nam(5)\n1.Pasian kammal pen khaici tawh ki bang hi (Luka 4:11 Khaici pen Pasian thu hi)\nKhaici bangzah in keu ta leh a kituh teh po hi\nTang khat in gah tampi khangsak hi\nKhaici na tuh teh a zah tampi na at kik hi\nNa nuntak na ah tua khaici,Pasian thu na tuh ding kisam hi.\nKhaici na tuh kei leh,na leitung neih pen a mawk na hi.\n2.Pasian Kammal pen a kangtum sak thei mei tawh kibang hi\nJer 23:29 Ka kammal pen mei tawh a hi a, suangtum a satnenzo sek taw a hi zong in kibang hi lo a hi hiam,Topa in kong ci hi\nIsai 1:25 Note tungah na kong sem ding a,meikhukkah haltui bangin na saam-ek teng uh tuikhia sakin,na kihelpih na nin khempeuh uh ka lakhia ding hi.\nMei pen Nam(2) in ki zang thei hi\n1.Tang i khuavak sak hi\nKhuamial sung ah khuavak pia hi\nKhuamial sunga om na nuntakna kitan sak le cin lamna khial kei ding hi.\n2.Sa a hihman in minsak,keusak hi\nA sa in,a khauh sik te duai sak,tuisak zo hi.\nPaul lungtang khauhpa Pasian khuavak in a kap te a khauh a lungtang hong tui dikdek in a sih dong Zeisu a ding in nunta hi.\n(NT-BU 14 at)\nSik ekte a kiakkhiat theih na ding in mei tawh ki hal hi.\nSuai tak tak leh a taktak lo a ki theih na ding in mei tawh ki hal hi.\nNa nuntak na sung ah a tak tak leh a tak tak na sit ding,ka sit ding kisam hi.\nA taktak lo pi khawng belhsak lecin tua in a hoih teng zong hong lawhkha ding hi.\n3.Pasian Kammal pen sek tawh ki bang hi(\nJer 23:29 Ka kammal pen mei tawh a hi a,suang tum a satnenzo sek tawh a hi zong in kibang hi lo a hi hiam,Topa in kong ci hi\nEzk 36:26 Note sung ah lungtang thak le lungsim thak kong guan ding a, na suang lungtang uh hong lakkhiatsak in mihing lungtang kong guan ding hi.\nTate khawng hong thu mangphak kei leh laisiangtho tang tawh thu hilh in thunget sak le cin hong thu mang lel ding hi.\nLaa pi ta,Laano kisin nai lo zeisu a tuan teh zual mah mah lel hi.\nZeisu kammal a tung ah tu lim lim leh hong zual lel ding,hong thumang lel ding hi.\n4.Pasian kammal in limlang tawh ki bang hi\nJame 1:21-23 Tua a hih man in ngeina hoih lote le gamtat siate khempeuh nusia unla,Pasian thumang in note lungsim sungah a hong koih thu zui un,Tua thu in note hong honkhia thei hi.Nomau kikhem tawm in thuzak bek tawh maisak kei unla,na zak bang un zui in sem zaw un.Mi khat in thu a zak bek tawh maisak in a zakna bang in a zuih kei leh limlang ah a maitang a ki en mipa tawh ki bang bek hi.\nLimlang in hong khemngei lo hi\nI nitna mun hong lak hi\nA hi bang bang hong lak hi\nI pumpi,a kawina,a tuideuhna, a hoihzawh deih na limtak in hong lak hi\nI mai a nitna,a vom om na cih te a hi bang bang in hong lak hi.\nTua mah bang in i nuntak na ah i kisit na ding i limlang pen Pasian Kammal hi sak hi(Pasian kammal zuaulo)\nNa veng pa tawh kiteh kha ken,a mah mimah hi\nKa zah tak om kei.ka kihtak om kei,mi thupi sim tuan nei keng na cih khak leh na limlang man lo hi kha ding hi(Laisiangtho limlang a zang te tua ci lo hi)\n5.Pasian kammal in lang nih a hiam namsau sang hiamzaw lai hi\nHeb 4:12 Pasian’ thu nungta-in a gamtang hi a, langnih a hiam namsau sangin hiamzaw lai hi. Kha le lungsim, guh le taang kituahna, guh le guhngek dongin khenkhia thei hi. Mihingte’ lungsim ngimna le a ngaihsutnate zong theithei hi.\nEph 6:17 Siklukhu khuk bangin hotkhiatna nei unla, Kha Siangtho in a hong piak Pasian’ thu pen namsau zat bangin na zang un\nNa a sep thei na (Power)\nLaisiangtho a bu a neih thupi a\nI sim ding thupi zaw lai hi\nI nuntak pih ding na thupi zaw kan lai hi\nPasian kammal laisiangtho sim sim na hang in phattuam na\n1.Na khialna ding pan hong kem ding hi (Late 119:11)\n2.Hong hausak ding hi(Late 119:72)\nKham leh ngun tampi sang hoihzaw ci hi\nA kiam ngeilo ding hauna lampi hong hilh thei lua cih na hi\n3.Hong pilsak ding hi.(Late 119:98-104-130)\n4.Nuntak na ah Bulkip hong guan hi(Late 119:165)\nZomi sungah Laisiangtho tamvei sim pen ding in ki gen te\nTeeklui te Palik Pau Za Dal in 250 vei sim\nAbramham Park(S Korea)1800 vei sim\nMi minthang pawl khat in laisiangtho thupi na hi bang hi na gen uh hi\nJohn Adams(2nd Pre) in leitung ah laibu hoih pen mukhin ta ing ci hi.\nThomas Jefferson (3rd Pre) in laisiangtho in gammi hoih,Pasal hoih,Numei hoih,piangsak thei bek hi ci hi.\nAbraham Lincoln(16th pre)in Pasian hong piak letsong lakah laisiangtho manphapen hi ci hi.\nTheodore Roosevelt (26th pre) in College pil na sang in laisiangtho pilna kicing zaw hi ci hi.\nD.L Moody in laisiangtho in Pasian thu hong hilh ciang bek hilo a,nuntak na hong puak hi,na cih hi.\nLaisiangtho in Nang ma meivak hong hih theih na ding in\nNang mahmah in na vak tawm kul hi\nNang mahmah in na pai na ding lampi ah na vak idng kul hi\nLaisiangtho sim ding hi hang\nNuntak pih din hi hang\nBible Sunday, Pastor Sawm Thang


timestamp: atn

url: =AD Kum 2011 – Kualalumpur aa kibawl Zomi Nam Ni pan Zo suante tung phawn thakna – 3 :: ZOMI DAILY\nAD Kum 2011 – Kualalumpur aa kibawl Zomi Nam Ni pan Zo suante tung phawn thakna – 3\nposted on 26 February 2011 at 12:28 pm Lomkholna: Article, Hangkhanlian, Zomi Nam Ni\nBanghangin Zomi hizah mangthang in thelthang ihihiam? Hih dotna dawn kikna dingin, banghangin minam pawlkhat namdang valhtum hat ahihiam? cih enkik lehang kician penpen hi.\nMi thelthang i suahna pen\n1. Zomite’n ihihna thupi simlo hihang. Zomi, Zo cih min nei gige Chin kicih ding hi peuh cici lai hihang. Zum ngaihsut kha hihang. I hih bangbang gending zum huai hetlo aa, aval aa gen kidop ding hibek hi. Ong piangsak Pa’n Zomi ding aa ong piangsak hi napi thupi simlo in Chin, Kuki peuh kici nuam hihang. Zaw icihteng Zo ahihlam genkhin hihang. Tua i santheih kei leh tuni aa Zo akici teng nidang aa Zaw akici, laimal gawm kibatloh hang hibek hi. Tua ahihman in Zo akici i etkik ciang Zaw teng Zomi teng Mizo teng ahihman in tawm nawnlohi.\nChin in namdangte ongpiak min hi ci aa itheih gige hih min mah deih veve hang cih pen angsung hamphat nading, tom kal met nading ngaihsutna bek ahihlam kilang mahmahhi. Zomi aa kilo teng kua ong piak cih itheihloh zah aa ei leh ei kilawhna ahihman in lunglen om nawnlo ding aa Chin aa kilo teng hunkhat teh a mipi in banghang “Lai” aa ki lo lo ihihiam ci-in mipi’n khua ong muh ciang tuni aa makaite ong mawhsak in, ong buaisan ding uhhi. Ong lungleng ding uhhi. Lai cih kammal abei sak nuam aa kipan uh ahihi. Mipi in khua ong muh ding uh kisam aa, tu tadih in ahihleh makai te’n meng, khem zo phot uhhi. Makaite ginaatlohna khangthak hunteh ong muding uhhi. Kei banglian in, Chin aa kilawh liangsang, Lai in kilo lehang ei leh ei kilawhna hizaw lai kasahi.\nBeh leh phung\nPasian in minam khat aa ong piansak bek hilo in beh le phung neiding man aa ong piansak hilaihi. Ihbeh ihphung cihte ei bawltawm hilohi. Khua theihma pek aa i neihsa hi. Ei deihthu aa kinei hilo in ei utthu aa kipaai thei hilohi. Tua kimlai pen thupi laaklo, thuipi ngaishutlo in kithutuahna susia ci-in peuh phiat nuam kha hihang.A piangsakPa simmawhna ahihi. Ih zatkhialh man hi aa zangthei hilehang ahoih\nmahmah ahihi. It huai mahmah hi.\nLeitung thu leh vantung thu\nPasian, ong piangsakPa in amah (apiangsakPa) theikik ding aa ong siitsiit ahihi. Kawlgam mundang khempeuh minam, biakna akihelzau laitak, akikal helh laitak Zogam bek omlai hihang. Topa’ ong siit hi. Tua kawmkal ah pawlkhat in, minam leh Pawlpi, Biakna leh kipawlna, taksa leh kha khennuam, leitung leh vantung vai peuh in khenkha hihang.\nPasian piansak mual leh guam, vanduum, tuipi, singkung lopa hoihsa in i phatphat laitak, Pasian piansak veve Zomite phatding mangngilh kha hihang. A piansak minam tawh tutkhop khawlkhop ding thupi simlo kha hihang. Zomi Namni bawlna aa kihel ding leitung vai in ngaihsun khial kha hihang. Zomi Nam Ni apiangsakPa tung lungdam koh masak ding, thungetna tawh hunpat ding thukimlo kha hihang. Pasian piansak mual leh guam luitui, singkung lopa thupi simlo, kepding cin ding puahding ngaihsun khalo in su siasia kha hihang.\nPasian’ piansak minam in amah apiangsakPa thei in, ama’ hoihna, vangliatna i phat valkan aa Pasian lungdamna lian om nawnlohi. Minam khat aa ong piansak adeihna bulpi in amah apiangsakPa phatding cih simloh adang omlohi. Tua ahihman in i mipihte tawh Pasian phatkhop ding leitung vai, cilehsa vai, sa kha kei ni. Minam manthang ding kipatna ahihi.\n2. Kipawlkhopna neilo hihang\nKipumkhat, kipawl khat cih a omlo zah ahihi. Tual Biakna biak lai in khua khat tual khat hi aa, Tual Biakna bawl khawm, bia khawm cih omlohi. Khuado zong minam bup pawi ahihhang khua khat leh khua khat kibanglo hi. Manthan nading olsak tuamhi. Buddhist Biakna ong tun ciang Kawl gam ah Kawl minamte ong kithutuak uh aa, namdang tuamtuam genloh, Zaw (Zo) tampi amau minam asuah uh ahihi. Tu in Zaw(Zo) te in ko Zaw(Zo) hi-ung cinawnlo in Kawl hi-ung cita mawk uhhi. Kum 100 sungbek ahihi. Buddhist biakna minam biakna suah uh aa, a minam uh biakna suah uhhi. A biakna sung vuah sungtang mahmah uhhi. E’n i Christian hihna angsung, aituam Biakna suah in kikhenkhapna suah hihang.\nChristian hihang i kicih hang i Christian hihna in i ngeina lui Tual Biakna mah tawh kibang lai hi. Nidangin khua khat Tual khat bek hi aa tu in Zogam khuate ah Pawlpi atawm pen Pawlpi li bang om hamtanghi. Tual khat pan Tual li aa kisuah ihihi. Ygn ah Zomite phuh Pawlpi kisim zolo zah ahihi. Mangthang lai mahmah ding cihna hipahhi. Ih biakna minam biakna suah lo in angsung biakna suah hihang. Kipawl khoploh, kipum khat lotawh piang nawnlo hi.\nZomi icih in Pasian piansak ahihlam i phawk masiahi kipum khat masiah, i hihna khempeuh i thupi muh masiah, mailam kalsuanna ah ihsep khop masiah a mangthang ding minam ihihi.\nTuateng hang in 2010 kum aa kibawl CCJC Pawipi ah Zomi khempeuh sak le khang, suah le tum, sim le maal kikai khawm in thukimna, kiciamna khat kinei aa adeihna bulpi in Pasian sung ah kithutuak ding, kalsuan khawm, sepkhawm ding cih ahihi. Thupha ngah minam cihna pan, Pasian zat minam ikici ta aa, “zang” cihna in semkhawm, bawlkhawm cihna ahihi.\nTopa tawh asemkhawm abawlkhawm ding minam hita hihang.\nHihpen kithutuahloh, kipumkhat loh tawh mangthang mahmah laiding cih phawnna cini.\nPrevious: AD Kum 2011 – Kualalumpur aa kibawl Zomi Nam Ni pan Zo suante tung phawn thakna – 2\nNext: AD Kum 2011 – Kualalumpur aa kibawl Zomi Nam Ni pan Zo suante tung phawn thakna – 4\n2020 kum ih Zogam MP ding kua ihteel tam? ~ Thang Za Tuan\nZatui nekding ciangin zuihding ~ AS Thangbawk


url: =Gim neihna (Stereotype, prejudice attitude) ~ Tual Khan Suan :: ZOMI DAILY\nposted on 13 October 2016 at 9:01 pm UTC+9:30 Lomkholna: Article, Politics, Tualkhansuan\nMikhat peuh tung panin “hih mipa/ minu ka muh cil a kipan in en thei het keng” cih kammal ki za ngei tek kha ding hi. Za ngei bek hilo in, mi pawlkhat bangin mi thak khat a muh tak teh, “hih mipi / mi nu pen a mel puak dan mahmah zong tua ci in teh” cih bangin upmawh thu kigen thei hi. Mihing khat leh khat ki mu ngei nailo, thu leh la kithei ngei nailo, khatvei zong kiho pih ngeilo pen a pianzia ding upmawh thu tawh mi hoih hi, mi hoihlo hi cih genna pen i lungsim tawng pan hong kipan gim neihna lungsim a hihi. Lungsim puak zia kitello, gamtat khohek zia theih ngeihloh leh misia mipha theih ngeiloh hangin a ma mel leh puam, ci leh sa puak zia leh a ma i khang thu (hong kipat khiatna thu) te tawh enkak a mihing pianzia ding genkholhna pen mihingte lungsim gim neihna pan bek hong kipan a hihi.\nGim neihna (stereotype) tawh kisai in laibu gelh Mike Cardwell in Dictionary of Psychology cih laibu sungah, gim neihna pen a tomkim khiatna a neih na-ah “gim neihna kici pen mi khatpeuh a hih kei leh minam / pawlkhat peuh tungah a ki bikhiah ( fix) leh a khengval a upmawh thugenna” hi ci’n na gelh hi. Mimal khat, mipawl khat leh mi bawngg khat tungah hih bang a upmawhna neihna pen a hoihna a om bangin a ki-it, kilem a nuntak khopna ding in a hoihlo na zong na om kawikawi veve hi. Gentehna in, a hoihna lam ah khat gen hi leng: A beisa hun in tua bang mite in tua bang gitloh gamtatna na sem ngei a hih manin tutung a zong tua bang mite mah hi dinghi ci’n sansat theih pah i hih manin thuman zonna leh kiven kholhna dingin hoih thei pah hi. A hoihlohna tampi sung panin khat gentehna danin a gen hi leng: mimal khat, minam khat leh khat pianzia kibanglo i hih manin i thupi sakte kibang lo a, gamtat khoheknate tuamtek a hih manin kitheih siamlohna khang sak semsem a, midangte tungah muanmawhna, sansatna i neih pen man mim/den hetlo hi cih pen ki mangngilh kha hi.\nZomite sungah zong mimal nuntakna bek hilo in khotang nuntaknate ah zong hih bangin gim neihna pen nakpi takin a om lam ki theithei hi. I Zogam sungah khua khat leh khua khat kikawmna hamsa in ki mu mengmeng lo i hih manin i lungsim hong kigamla sak hi. I lungsim hong kigam lak ciangin khat leh khat kitel taktakna om theih nawnlo a hih manin, ” tua khuate a hih leh tua ci dan lungsim nei deuh uh cih a hi zongin; tua awkaih zangte a hih leh tua bang in lungsim kawi/ hoih neih zaw deuh uh” cih bangin a pongpi in kigen mawkmawk theihi. Tua bang a i ki sansat mawkmawk pen na man khit dek hetlo a hih manin zong tanglai in i pu leh pate khua khat leh khat ki muangzo/ngamlo uh a, gal leh sa in kinei in na kido zelzel uhhi. Sim leh mal cih peuh lungsim neihna ki nei mawkmawk a, “i unau simlam te bel tua ci lua uh, i u nau mal lamte bel tua ci lua uh cih leh i unau zo lamte bel tua ci pha diak uh cih” tawh mi kigim neih mawkmawk a, thu leh la ki vaihawm/ kigel kha mawkmawk hi. Tua bang a ki gim neihna/ thu sansatna hangin khat leh khat kitel cianna omlo a hihi manin unau sanggam zong kitel khial bek hilo in sanggam melmak bangin sa leh gal in i kinei kha lai zang hi.\nTu dongciang mah i nuntakna sungah gim neihna leh upmawh thu tawh sansatna pen kinei tawntung veve hi. I Zogam leh i Zomite nuntatzia (context) bul phuh in a en hi leng: Biakna na sem khat a hih nak leh mi hoih ding, sup thuak ngam mi, leh pahpih ding cih sandan khat kinei hi. A mimal in i theih kei a, a mimal i a beisa nuntakna i thei kha ngeikei zongin (a lungsim puak zia i theih loh hangin) mi hoih hi hamtang ding cih sandan ki nei a hih manin muanna kinei hi. A maute tungah thu hoih thupha bawl ding pen Pasian nasepna zah bangin kituat hi. Biakna paulam a hih nak leh mi hoih hi ding cih tawh upmawh sansat in i inn sungah sung tum pusuak sak ding zong kiphal pah lel hi.\nA hizongin Pasian thu um mahmah veve mi khat pen biakna na sem a hih kei leh tua bangin mi hoih khat hi ding cih upna kinei ngam pahlo hi. A diak in gamvai (politics) sem mite bang pen bang zahta in Pasian thu a um uh zongin mi hoih leh thuman mi hi dingin kituat thei ngiatlo zen hi. Biak inn a pai uh hangin Pasian thu a um taktak diam maw ci peuh tawh muahlohna lungsim tawh kigen thei lai hi. I Zomi sungah a nungta Pasian a um leh Christian biakna sung pan khang khia minam leh gamvai na sem Pu Chin Sian Thang pen a beisa hun in i Zomite makaihna pawlpi biakpiakna ah a kikhop ding a deih phalo om ngei hi ci’n ka za ngei hi. A mah pen biakna nasem hilo a hih manin mihoih ding a kituat theilo hi ding aive maw ka ci hi. Tua mah bangin biakna nasem hilo in, Laisiangtho sang manlo khatpeuh in minam vai hong sem leh mi hoih leh thuman ding kimu theilo/zolo laizang hi. A tattak in cileng tua bang a ki gim neihna/ upmawh sansatna pen mimal a kitheih ding sawmlohna leh mimal sung thu theilo pi a khensat piakna a hih manin kikhial gige thei hi.\nChristian biakna sung tektek na ngawn ah zong gim neihna / upmawh sansatna pen bei tuanlo hi. Hih pa/ nu bel tua pawlpi a hih man in tua ci ding hi ci’n kigen khol mawkmawk thei hi. Ko pawlpite bel a tuaci te hi ungin, piangthak ung peuh ci mawkmawk in thu i gen ziauziau thei mawk hi! Mimal thu kitel sawm lo, zia leh zong kitel sawmlo in upmawh thu peuh tawh midangte zia ding kisan sat sak a hih manin kitel siamlohna piang zaw thei hi.\nBiakna sung bek hilo in beh khat leh khat kikal ah zong gim neihna ki tam muh thei mahmah hi. A mau bel tua beh te hi uh in, tua ci tentante uh hi, kipha sak uh hi peuh ci in, mi peuh kigen thei hi. Minam vai leh pawlpi vai na ngawn ah beh vai tawh gim neihna tung sak dekdek mawh thei hi hang.\nKi gimneihna, upmawh thu tawh sansatna pen mihingte nuntakna ah a kinu sia siang sitset thei thu hi tuanlo hi. Nutsiat siang sitset zo ding hi leng zong a hoihlohna na om kawikawi kha ding hi. Cih takciangin i nutsiat theihloh manin gim neihna i neih manin thupiang pawlkhat pen manlang takin kinung zun theih pah zawkna mun om a hih man a hihi. A hizongin mimal thu tello pi a gim neihna/ upmawh thu tawh sansatna in midangte hoihna, leh kilemtakna nuntak khop theihna ding lampi tampi hong khak tan hi. Thu man muh khiatna ding lampi bing zaw hi. Biakna sungah leh biak piakna a neih manin mihoih a i san pen khial hetlo na pin, biakna nasem a hilo mi khatpeuh Pasian thu um kei cih tawh i sansat mawk pen kikhial mahmah thei hi. Mi khempeuh in biakna na sep a sep theihloh bangin, biakna nasem lo Pasian thu-um leh mihoih tampi om hi. Gam makai mi tampi tak pen Pasian deihna tawh a nungta tam mahmah a, thuman leh cihtakna lampi a zui mi tampi om veve a hihlam pen mangngilh huai lo hi. ” Laibu pen a kawm bek en a, thukhenna i piak loh ding” kisam pen ding hi.\nPrevious: Malaysia, KL khuasung atai Bus khat meikang in agei aom mawtaw te lawh\nNext: Mite’n bang ci-in hong phawkding na lunggulh hiam?


url: =Kam hau tangthu :: Heileilaitai\nHomepage > Kam hau tangthu\nKhanthuam’ tapa 6 te lak panin a upa pen Kamhau a hi hi. Lamzaang khua-ah kum 5 sung hausa na a sep khit ciangin, Tedim khua-ah teng nuam a hih manin Ramthlo hausa Tlangtirh’ kiangah, “Gal hat sa hat khat peuh ka tuah leh hong huh inla, kum 3 simin sial za bo khatta hong pia ning,” ci-in huhna a nget ciangin Tlangtirh lungkimin, a sang hi. Tua hun laitakin Tedim khua-ah Guite-te na teng khin zo uh a, ahih hangin gal leh sa hat lua a hih manin na teng tul zolo uh hi.\nTua bang a huhna anget khit 1804 kum pawl ciangin Kamhau in Lamzaang khua panin Tedim khua satin na teng hi. Inn leh lo zong kician nei man nailo-in, Zo leh Thahdote in na sim pahpah a hih manin Lamzaang khua-ah ciahkik hi. Tua ciangin Kamhau leh Khoilamte in, Falam gam Ngaltu khua a ateng Maanggin zol uh a, 1810 kumin Tedim khua-ah hong teng kik uh hi. Midangte in Tedim hong bel uh a, inn 30 bang pha-in Kamhau in hausa semin Manggin leh Khoilamte in upa na a sem uh hi. Mi hong khang semsemin a sawt lo-in Tedim khua inn tampi hong pha hi. Tua ciangin gam lei lei ukna-ah mipil tampi kisam a hih manin, thu kikuppih dingin Mualbem khua Hauhtuang’ tapa Pauvum sap ding a sawm hi.\nNi khat Pauvum zol dingin Mualbem khua-ah Kamhau va pai a, Pauvum tual a lam kimlai va sam khia-in, “Tedimah hong teng inla kei’ nuai-ah upa hong sem in, kumsimin inn khat panin tha khat kong kai sak ding a, inn mun lo gam na deihdeihna kong pia ding hi.” ci-in a zol ciangin Pauvum zong lungkimin na zui a, Kamhau in a kamciamna bangin pia hi.\nTua bangin Kamhau in thu khempeuh keima thu hi cilo-in, Hatlangte, Kamdong’ tapa Maanggin leh Dimpi khua panin Tedim hong teng Hatzawte Khoilam tawh thu kikumin vai hong hawmkhawm uh hi. Gal vai sa vai peuh mah Maanggin vaihawm sakin, thu leh la peuhmah Khoilam vaihawmsak hi. Hih mi teng 3 tawh kikopin hong vaihawm ciangin Kamhau zong a hauhna a liatna hong khang semsem hi. A thu a la hong hoih hong pha a hih manin, khuakim khua pam in belin Tedim khua inn 300 hong pha ziau hi. Kamhau khang hunin mun tuamtuam panin mi tuamtuam in hong bel uh ahih manin, pau leh ham hong ki helzau gawp a, a sawt ciangin tu laitak a ih zat Tedim pau hong piangkhia hi. Tua bangin Kamhau leh a seppih upa teng 3 hong minthang mahmahin, Vaipheite in hih bangin la khat na phuah uh hi:-\n(a) Sinthu soi ding Tualawn’ pa aw, do cih tulut Amthang’ pa aw,\n(b) Docih tulut Amthang’ pa aw, vannuai tulsial a tunna Zatual pa aw,\nNa ci hi. (Tualawn’ pa Khoilam, Amthang’pa Maanggin, Zatual’pa Kamhaute a cihna a hi hi.)\nTedim khua inn 300 hong phak ciangun a nuai a bangin minam zui-in veng tuamtuamah hong teng uh hi.\n1. Bonuai veng: Tu laitak a galkap tualpi nuai nitumna lam teng hi a,Pauvum leh Teizaang mi pawlkhat teng uh hi. Galkap Tualpi pen Khuacin’ inn mun a hi hi.\n2. Botung veng: Khuacin’ inn tungsiah nitumna lam teng hi a Zatual\nleh Teizaang mi pawl khat teng uh hi.\n3. Vaiphei veng: Bonuai veng pan a khang lam nisuahna lam teng hi a,\nVaiphei miteng teng uh hi.\n4. Sekzaang veng ; Sakollam Ngennung lamka panin leilu lam teng hi a\nGuite miteng teng uh hi.\n5. Khuangzaang: Col. Dal Zakam’ inn dung to teng hi a, Thahdo mi\nteng teng uh hi.\n1. Kamhau’ zi neihna:\nKamhau leh Tedim khua nungak melhoih mahmah Cinnngul ki teng uh hi. Kamhau in zi a neihin hausa hi nailo hi. Tedim khua panin Phuaizaang khua-ah Ciinngul a pi khat laitakin meiiluum in mopite a nungah zui litlit hi, kici liang hi. Ciinngul ih cih pen Guite’ tanu hi a, mopite meiiluum in a zuih ciangin, Guite khua leh tui in lamdang sa-in patau uh a,(Bang hang hiam cih leh Sukte gal leh sa a hong hat ciangin a nial ngam loh manin a tensak uh a hi hi.) Guite’ vangletna teng Ciinngul in paikhiat pihin Sukte puak hi kha ding hi, ci-in ngaihsun uh a, “Tu-in ni dang sangin ih vaang kiam zaw kha ding hi,” ci-in pautau mahmah uh hi.\nMualbem khua hausa Khanthuam hong sih ciangin, a ta neu pen Zapau in, a pa’ gam’ hong luah hi. A ta upen Kamhau in pawi hangte leh apa’ hangin, Tedimah Hausa hong sem hi. A sunghte Guite tawh kido lo napi simmawh bawlin khel gamtat hi. Gamgi khen ding hi hang, ci-in Guite inn khuam bul cin tektekah gi khen sese hi. Guite hausapa lungkim lo-in khasia mahmah hi mah ta leh, Maangpi tawh kisiat ding lah kihta a hih manin khasia-in mal lam zuanin tai hi. Hih bangin Guite’ pem khiatna khua leh gamte Kamhau in luah to zel hi. Kamhau’ ukna khua leh gamte Kamhaute kici a, Mualbem Zapau’ ukna gam leh khuate Sukte hong kici hi. Kamhau pen neih leh lam sum leh paai a hauh banah tapa 6 nei a tuate in:-\n(1) Zatual, (2). Thuamlian, (3). Lianthang, (4). Thang Khawpau, (5). Haupum, (6). Khuacinte a hi hi. Khuacin in tapa nei lo-in khangmang hi.\nSukte beh ngeina pen nauzaw innluah hi a, Khanthuam in a tapa upen Kamhau Lamzaangah inn a tuansak lai-in, inn tuansa gawhin, tua ni-in Khanthuam in hih la na phuak hi.\n(a) Taang ni bang ka sat laitakin vonmaang gua bang tuangsak ing.\n(b) Vonmaang gua bang tuangsak ing, damtui gam bang maangsak ing.\n2. Kamhau’neih na minthangte:\nKahau pen a hauhna a liatna hong khan semsem banah, khamtung gam a sum minthang kici khempeuh a ngah zawh nadingin hong hanciam hi. Sum minthang a ngahte panin Langza’Dak minthang nei-in, Tonkai’ dak bu zong sial 100-in lei hi. Ngalngam’ tuithawl hu 1, Thangho’ phihtu kuangpi 1, hih teng nei hi. Thangpum kitatna takok lam 9, Mualpite’ zamkaang minthang leh, Khamtung gam a sum minthang a ki gen khempeuh lakah Guite nuai suk dak minthang leh Maangvungte khut sung a Paitepa’ zamno mai simloh, Kamhau’ khut sung tung khin hi. Sawmsiing khi minthang zong deih mahmah a hih manin angah zawh nadingin hih bangin thu hong ngaihsun a, Maang song’ kiangah, “Na tupa leh ka tanu ki teng sak leng ih zukuang ih sa kuang hong kinai ding a, nuam mahmah ding a hih manin, sunghta putu suak leng hoih na sa uh hiam,?” ci-in zasak hi. Maangsongte zong Ukpi khat sungh a nei ding ci-in nuamin thukim pah uh hi, “Tua a hih leh, Zuthawl-in bang hong pia ding ka hi uh hiam?” ci-in a dot sak tak ciangin Kamhau in, “Hih tegel’ kiten nading lawmlawm Sawmsiing khi minthang hong pia le ucin kilawm sa ing,” ci-in gen hi. Maangsongte zong Kamhau’ tanu zi-in ngah ding ci-in lawp takin Sawmsiing khi minthang zuthawlin hong pia pah uh hi. Tua ciangin Kamhau in zong a tanu Zaniang a mo dingun pia pah hi. A kha ding 3 tawh gamngai dong khasak hi. Mo khate ciah kik ding hong sawm ciangin Zaniang zong a lawmpa tawh omkhawm nai lopi-in a innah hong ciah kik mawk hi. Apasalte in a pi kik uh hangin ut nawnlo-in hong kikhen uh hi. Tua Sawmsiing khi minthang a ngah theih nading a Kamhau’ ngian a hih lam a lawmte in a phawk khalo a hi hi. Zuthawl pen mo man lah hilo, kisikkik theih lah hilo a hihmanin, a deihdeih sawmsiing khi minthang a ngah suak hi. Zuthawl kipia lakah tua sang a tam manzaw zuthawl omlo ding hi. Tua hunin sawmsiing khi tang khat in sial 10 bang man hi. Kamhau in khamtung gam a sum minthang khempeuh ngahin a minthang semsem hi.\n3. Kam Hau’ Upadi:\nKamhau in Tedim gam leh Tonzaang gam khua 135 sung uk a, a ukna gam zai-in mi tampi ong pha a hih manin thu vaihawm ding hong tam semsem hi. A gam sung hoih tak a a uk theih nadingin, thukhun hoih tak a bawl ding ngaihsun a, hih a nuai a mi teng tawh kikumin vaihawmna nei uh hi.\n1. Kamhau Ukpipa (Sukte )\n2. Pauvuum Upa lian pen (Sukte )\n3. Maanggin Gal leh sa vaihawm (Hatlang )\n4. Khoilam Thu leh la vaihawm (Hatzaw )\n5. Kimthuam Upa vaihawm (Zillom )\n6. Telkhaat Upa vaihawm (Hatzaw )\n7. Pau-am Upa vaihawm (Samte )\n8. Cinkim Upa vaihawm (Samte )\nHih mi teng tawh Kamhau in galvai savai, thusia lasia, a om ciangin, mai lam kalsuanna-ah gam sung mite hoih takin a uk theih nading leh gam khangto, gam kilem,a suah nadingin thukhun hoih takin hong bawl hi. Tua thukhun pen A.D 1848 panin hongki zang to a, “KAMHAU’ UPADI” kici hi. Maangkang kumpi in hong uk ciangin, gam leh lei tawh kituak Upadi a hih manin, pawl khat zangin Pawl khatte tu hun dongin ki zang to suak hi.\nTua thukhunte a lungsim vuah ciamteh uh a mangngilhlo uh hi. Pum zamang in ukpi hong sep ciangin Gamngai upa Pau Cinlian leh Tonzaang sang siapi Sia Seinte’ huhna tawh 1972 kum ciangin hih thukhunte laibu-in hong bawlkhia hi. Hih Upadi sungah ukpipa Hau Cinkhup in a hun tawh kizui-in pawl khat behlap hi. Kamhau Upadi sungah khen 25 leh khenneu 143-in khenin zolai leh kawllai-in ki gelh hi. Tua khenpite in:-\n(1) Thu neite’ zuih ding lampi (13) Gamkang thu\n(2) Thuneite’ zuih ding ngeina (14) Zehpikna\n(3) Logam thu (15) Guktakna thu\n(4) Singkung leh guah thu (16) Thu imcip thu\n(5) Thangsiahna (17) Mindaisakna thu\n(6) Ganhing annekna thu (18 ) Nupa kimakna thu\n(7) Khutkhialhna thu (19) Zi ki sutna thu\n(8) Tungsiah thu nialna (20) Numei buanna thu\n(9) Misuamna thu (21) Innluahna thu\n(10) Ganhiang suamna thu (22) Zi tam neite innluahna\n(11) Mi haitatna thu (23) Sum leitawina thu\n(12) Tungsiah thunialna thu (24) Saliang man tanna thu\nHih thu teng tawh gam hong uk ciangin gam sungah kilemna omin gam hong khangto mahmah hi.


url: =ZAM Thupuak :: 05 February 2017 :: ZOMI DAILY\nposted on 4 February 2017 at 1:04 pm Lomkholna: Malaysia, News, Refugee, ZAM, Zomi\nCLU/UNHCR leh Malaysia gambel kipawlna makai te ki muhkhopna :: 02 February 2017(Thursday) 9:00 am-1:30am dong CLU/UNHCR leh Malaysia gambel galtai makaite tawh UNHCR conference hall ah meeting kineithei a, UN zumpi pan gambel mipite vaan ding mawh puakna nei deuhteng sungpan ulianpi a hi Joanne leh Britt ten hong makaih hi.\nTua sungah gamthumna vai, mat leh hen vai, mithaklak ding vai, cidamna vai, Laisinna vai, gamsung thuneite vai, nun tak khuasak vai, innkuan sung buaina vai, min kitaih vai leh nau pangte kepzia ding tampi kikupna/thusunna kinei thei a, a hun zui in hong zasak kik ding cih tawh kikhawl bawl hi.\nTheih dingah UN zum lampan a thukhun leh nasep zia zong kipuah toto a hihmanin kipawlna makaite tawh thu kiza a, a hun tawh kizui a kalsuan theih ding zong hong hanthawn uhhi. Tuaciang RHB insurance bawllo te UN a neih hang UN pan bangmah kivanpih theilo a hihlam zong hong limgen mahmah uhhi. Insurance bawl ding khong iksik kei ni, ih zat kei leh a lungdam huai hi a, ih zat khak leh ih leina a man zah pan a zah 56 a met hi a, nop tuam mahmah cih ding hi.\nDamloh khat natuah leh atawm bei thei pen dinga UN te hong vaihawmsak Qualitas Clinic te nazuat theihna ding kan khol in, khua/veng/pawlpi makai leh inn lutang khat na hihna tawh limtak kikhual in. Theih ding: UNHCR Damlohna tawh kisai IAD – 0321184879 (8am – 4pm)\nZOMI CUP NUAM TAK KIZO THEI :: A(8)veina Zomi Cup 2017 pen 28-01-2017 pan 01-02-2017 kikal ni (5) sung Astaka Sport Complex ah nuamtakin kibawl in kizo thei hi. Hih hun sungah team 22 kihel thei a, khangno te sungah ki-itna leh ki lawmtatna kimu thei hi. A diakdiak in Tuithang Khua leh Laaitui khua te hong kimawl ding ciangin a vekpi un kikawi kawmsa in thugen khawm I muh ciang Zomi te ki-itna in I cimul te hong thosak in I nehno hong suak hi. Hih hun sungin Kawlgam pan in zong Sia Do Khan Khup(Vice President-Chin United FC) leh Sia Khup Boih(ZYA sumkempi), lasiam minthang Lengtong Kam Khen leh VC Mang te zong hong kihel thei uhhi. Hih kimawlna sungah Group 4 in kikhen hi.\n1. Anlangh 1. Darkhai 1. Gawngmual 1.Tuipi\n2. Mualbeem 2. Buan 2. Kapteel 2. Laibung\n3. Vangteh 3. Pyidawtha 3. Tuithang 3. Saizang\n4. Singunau 4. Heilei 4. Buanli 4. Phaiza\n5. Ngente 5. Bukphil 5. Vanglai 5. Pangsak\n6. Voklaak 6. Laaitui\nHih team te sung pan Quarter Final ah Anlangh, Ngente, Bukphil, Darkhai, Kapteel, Vanglai, Tuipi leh Phaiza te hong kahto uh hi.\nSemi Final ah Anlangh, Tuipi, Phaiza, Kapteel te hong kahto in, Kapteel leh Phaiza a thumna kituh a, Anlangh leh Tuipi a khatna hong kituh uhhi. Anlangh in a khatna hong ngah in, anih na Tuipi leh a thumna Kapteel te in hong ngah uhhi. A munmun ah a siam te zong pahtawina kipia a, Goal Keeper ah Kap Sawm Cin(Anlangh), Best Defender Mung Suan Sang(Anlangh), Best Midfielder Pau Kam Cin(Ngente), Best Striker Kap Sian Ong(Tuipi) Top Scorer Thangno(Tuipi) leh Kap Thawn Lian(Anlangh), Best Player Mung Kap Thang(Anlangh) te in hong ngah uhhi.\n2017 ZSM LAIBU KINGAH TA HI :: Malaysia zomi Genvai Kipawlna (ZSM) 2017 a ding kilut theita a, ZSM laibute zong kila theita hi. ZSM lutman mi khat ciang kumkhat ai RM20 hia, hih na lutna hang tawh a hamsa adong tuak I mipihte a panpih, adah a kap hunah a khitui a nulsakna hi gige hi. Hih ZSM ah member na lutna in nang ading apia na hikei a, panpih na a kisamte a pan pihna hi zaw hi.\n45. Tualzang Khua Kipawlna -100RM\n46. Praise Adonai Santuary -300RM\n47. Gawngmual Khua Kipawlna -300RM\n48. Pangsak Khua Kipawlna -200RM\n49. Tuimui Khua Kipawlna -200RM\n50. Tuitawh Khua Kipawlna -200RM\n51. Dimpi Khua Kipawlna -200RM\n52. Tuilangh Khua Kipawlna -200RM\n53. Zomi Innkuan-Rawang -300RM\n54. Buanli Khua Kipawlna -200RM\n55. Pangzang Khua Kipawlna -100RM\n56. Bapi Khua Kipawlna -100RM\n57. Singzung Khua Kipawlna -100RM\nRHB Insurance kilei thei Lai :: ZAM zumpi ah nisim zumhon hunsung khempeuh in RHB Insurance kilei theihi. Hih Health Insurance pen adeih khem peuhin kilei theilo a, UN Card neite bekin lei theihi cih mang ngilh kei ni. Insurance leina dingin UN card copy, om na inn address cihte kisam ham tang hi. UN card a nei zongin kum (60) val sate in kilei theilo ding hi. Nu leh Pa in Insurance card neih khitciang a suak pan naupang te pen Insurance ki bawl sak thei nawnlo a, a Nu leh a Pa I card renew ciangin kigawm thei pan hi.\nPASIAN MAIPHA ZONNA ZAM ZUM :: Zomi te a ding thungetsakna ZAM zum ah khathak nipi kal 2 na (Saturday) nisim in 11:00am hunah Zomite a ding Topa maipha zong khawm dingin kong zawn uh hi. Hong kihel zolo te in thunget na deih uh leh a nuai a siate tungah na zasak un.\nZAM ZUM AH THUNGETNA NEIH SAK :: Bethel WMC Myanmar Service siapa TT Luai in Zomi pih te itna leh veina tawh ZAM zum bulphuh in Zomi te a dingin thungetna hong neihsak a, kilungdam mahmah hi. Siapa leh apawlpi Topa’n thupha hong piak sak semsem tahen.\nLASIAM VC MANG ZAM ZUM AH HONG HAWH :: Kawlgam pan hongzin pak lasiam minthang VC Mang in Malaysia hong zin sungin ZAM zum ah hong hawhin tha piakna leh thunget sakna hongnei a, kilungdam mah mah hi. Topa’n siapa leh a innkuanpih te thupha hong piaksak sem sem tahen.\nZAM ZUM AH THUNGETNA HONG NEIH SAK :: Pa Mang Khat Khan Zomite a ding veina tawh ZAM zum ah thu ngetna hong neihsak ahih manin kilungdam mahmah hi.Topa’n thu pha hongpiaksak semsem ta hen.\n1. Vung Sian Lun(Saizang) Tungshin\n2. Sian Khaw Cing(Tuitum) HKL\n3. Cing Lawh Kim(Valvum) HUKM\nKhuado pawi 2016 VIDEO kingah ta :2016 Zomi Khuadopawi a Zolia/Zotaang le Idol kidemna video ZAM zumah kilei theita hi. Contact SmCiiCing 0111 2828 482\nZAM MEMBER NASEP OM :: Nasep a deih te in a nuai ah phone no. ah kidawp thei hi. Nasep tuamtuam om hi. Annsai, NSK supper Market(NSK sai), Factory(Setzung), Cleanning Service(Innhah nasep). Nipi ni off nuamte a dingin zong nasep om hi. Nasep lunglut te in hih phone number ah na contact un.: Sia Khuppi 016 3838 014\nPrevious: Kawlgam sung TV Channel ngahtheiding Company 10 kiteelkhia\nNext: Naupang kum 15 khatin “Pa aw, sileng nuamsazaw niteh” ci’n amahleh amah kithat ~ ZD


url: =Esther 8 | Siantongluan\nTua ni mahin Kumpipa Ahasueras in Jew mite gal ahi Haman neihsa khempeuh Kumpinu Esther tungah pia hi. Tua ciangin kumpipa omna-ah Mordekai hong tung hi; bang hang hiam cih leh amah tawh a kinaina zia, kumpipa kiangah Esther in gen hi.\nTua ciangin kumpipa in Haman tung panin a lakkiksa minthuhna zungbuh pen suahkhia-in Mordekai a pia hi. Tua hi a, Haman neihsa khempeuh a uk dingin Esther in Mordekai a koih hi.\nKumpipa mai-ah Esther khatvei va paikikin khitui naptui tawh a khe mai-ah va puk a, Agag mi Haman vaihawm siatna lianpi leh Jew mite a sawmna thu a kipelhkik theihna dingin va thum hi.\nKumpipa in Esther lamah a kham ciangkhut na zan a,\ntua ciangin Esther thoto-in kumpipa mai-ah dingin, "Kei nong hehpihzawh a, hih ka ngaihsutna man na sak a, hoih na sak leh, na ukna gamsung khempeuhah a om Jew mite thahna ding a sawmna-in Agag-te beh Hammedatha tapa Haman in a laigelhte dawhkikna dingin lai khat gelhsak in.\nKa mipihte tungah hih siatna lianpi a tung ka muh ding bangci thuakzawh ding ka hi hiam? Ahih kei leh ka innkuanpih tungah a tung hih siatna ka muh ding bangci thuakzawh ding ka hi hiam?" a ci hi.\nTua ciangin Kumpipa Ahasueras in Kumpinu Esther leh Jew mi Mordekai tungah, "Haman in Jew mite thah hong sawm ahih manin sing tungah amah kikhailum khin a, Haman neihsa khempeuh Esther tungah kong pia khin hi.\nKumpipa min tawh kigelhin, kumpipa minthuhna tawh a kithuh khinsa lai pen kidokkik thei nawnlo ahih manin, tu-in Jew mite tawh kisai-in hoih dinga na up bangin kumpipa min tawh gelh in la, tua khit ciangin kumpipa minthuhna zungbuh tawh thuh in," a ci hi.\nTua ahih ciangin a kha thumna ahi Sivan kha a ni sawmlethum ni-in kumpipa lai-atte kisam a, Mordekai gen bang teekteekin Jew mite tung leh India panin Ethiopia dong gam za khat leh sawmnihlesagih a uk ahi gam tampi a ukte, gam khat a ukte leh tua gamsunga uliante tungah lai kihawmkik a, amau lai ciat leh amau pau ciatin kigelh a, Jew mite-a ding zong amau lai leh amau pau mahin kigelh hi.\nTua lai pen Kumpipa Ahasueras minin kigelhin kumpipa min thuhna zungbuh mah tawh kithuh a, kumpi sakol bukah a kikhawi kumpipa sakolte tungah laitaite kituangsakin lai kihawmsak hi.\nKha sawmlenihna ahi Adar kha a ni sawmlethumna ni khat sungin Kumpi Ahasueras ukna gamsung khempeuhah Jew mite in amau a sim ding mi ahih kei leh a gamte hihna ding panin khua khempeuhah amau na kipawlin na kihu-in, tua banga amaute a hih dingte pen a numei a naupangin susia-in, thatin a beisakna ding uh leh a neihsate uh a laksak theihna dingun hih banga lai piakna tawh kumpipa in Jew mite tungah hih theihna ding thu a pia hi.\nTua thupiakna lai pen gam khempeuhah kihawmin mi khempeuh kitheisakin, amau galte a thukkikna ding ahi tua ni tawh kisai-in Jew mite a kiginkholh ding uh ahi hi.\nTua ahih ciangin kumpipa sakolte tungah laitaite tuangin kumpipa thu-kin sawl mah bangin nawhtai uh hi. Tua ciangin kumpi khua Susa khuapi sungah zong tua thupiakna lai a kihawm hi.\nTua ciangin kumpi puan a san leh a kang silhin, kham tawh kibawl kumpi lukhu lianpi khu-in, saihadial puanneel leh puansan silhsa-in kumpipa omna panin Mordekai paikhia hi. Tua ciangin Susa khuapi sung mi khempeuh lungdamin awng uh hi.\nTua hi a, Jew mite in suahtakna, lungdamna, leh pahtawina ngah uh hi.\nKumpipa thupiakna a tunna gam leh khua khempeuhah Jew mite-a dingin lungdamna leh kipahna, pawi bawlna leh nasep khawlin zum khakna a om hi. Tua hi a, midangte in Jew mite kihta uh ahih manin tua gama om mi tampi tak in Jew mi ka hi uh hi, a ci uh hi.


url: =Iran President Thak Kiteel\nNEWS Asia Pacific News Iran President Thak Kiteel\nWritten by Tongsan Admin\tSunday, 16 June 2013 18:51\nLeitung ah mi tampi a sisak thei Nuclear lauhuai a bawlna hangin Israel,USA,UNO akipan leitungbup phialin abuaipih den gamkhat ahi Iran gamah President thak kiteelna pen June 12-15,2013 sung nasiatak nei uh a, a lungsim duai hithiat Muslim biakna makai khat zong ahi Mr. Hassan Rouhani (Kum 64) in Mee (Vote) 50% tawh President ngah hi. Iran President panmun hunpi thum (Term 3) kizom asem khinsa mitampi asisak thei Nuclear lauhuai a bawlpa President lui Mahmoud Ahmadinejad i zalaih ding hi ta hi. President thak Hassan Rouhani pen Iran gammite in deih mahmah uh a, agambup mee (Vote) Awn 37 sung pan Awn 19 tawh President ngah ahi hi.\nMr. Hassan Rouhani pen Iran nuclear bawlna adeihlo pawl hi-in, US, Israel le UNO in Iran kumpite amawhsak hun laitak in a hoih theithei in thugenpih den khat zong ahi hi. Hassan Rouhani in President a ngahna hangin UN Secretary Mr. Ban Ki Moon le US President Obama te in lungdampihna thupuak uh a, Iran gamin tu akipan daihna le khantohna lam manawh ta ding hi cih gen uh hi. Mr. Hassan Rouhani in June 16,2013 y) ni a thugen masakna ah " Iran gam thukhun tawh kizui-in, kilemna-daihna le khantohna lamah i kalsuan theihna dingin mipite' deihna kisam penpen hi " ci-in Iran gam TV pan thugenna nei hi. Iran gambup in amah deih mahmah uh ahih manin, ahi zongin President lui Mahmoud Ahmadinejad bel mudah lua mahmah uh hi.\nMr. Hassan ouhani pen Shitt Muslim upna zui pawl ah 1989 - 2005 sung Islamic Consultative Assembly (Majlis) & Supreme National Security Council ah Deputy Speaker sem ngei a, Nuclear tawh kisai nitumna gamte' deihlohna thu a thukimpih le ahoih lamah a genpih tawntung kilemna le daihna a deih mah mah khat ahi hi. Hong tung ding August 3,2013 ni ciang in Iran President zumpi ah tu pan ding hi. Amah in Campaign sung a thugenna ah " President ka ngah le nitumna gamte tawh limtak kizopna i bawl dinga Iran gam khantohna le daihna om theihna ding ka hanciam ding hi " ci-in campaign bawl hi.\nTranslated: Tongsan Translated Team


url: =Nasepte 6, Zokam International Version (ZIV) | Chapter 6 | The Bible App | Bible.com\nBible LanguageZouChange Language\nZIV Zokam International Version\n1Tua hun lai-in nungzuite tam semsem uh a, nisim an hawmna tawh kisai-in Greek-Jew-te in amau meigongte kithu don lo hi, ci-in Hebrew-Jew-te a phunsan uh hi. 2 Tua ciangin Sawm-le-nihte in, nungzuite khempeuh kikhawmsak uh a, "Pasian thu gen ding thu don lo liangin annek tuidawn dingah kong tuanvai uh leh ko adingin man lo ding hi. 3 Sanggamte aw, note lakah Kha le pilna tawh kidim pasal sagih teel un. Tuate tungah hih nasep ka suan ding uh a, 4 kote in thungetna le nasepna kong hahbawl ding uh hi," a ci uh hi.#Heb 4:12\n5 Hih thusun in a pawl bup uh a lungkimsak hi. Amaute in upna le Khasiangtho tawh adim Stephen; tua banah Philip, Procorus, Nicanor, Timon, Parmenas le Jew biakna-a kikhel Antioch pana Nicolas zong a teel uh hi. 6 Amaute in hih mite sawltakpite tungah ap uh a, amaute in a lutung-uah a khut uh nga-in thu a ngetsak uh hi.\n7 Tua bangin Pasian thu a kizel hi. Jerusalem ah nungzuite khang semsem a, siampite tampi in tua upna a zui uh hi.\n8 Tu-in Stephen, Pasian hehpihna le vang tawh a dim mi khat hi-a, mite lakah a piandang mahmah le a lamdang limte a bawl hi. 9 Ahi zongin Synagogue-a Salsuaktate (amaute a kilawhna uh) pawlmite langpanna hong piang hi. Tuate Syrene le Alexandria, Cilicia le Asia gamkhente pana a pai Jew-te ahi uh hi. Hih mite in Stephen thu a sel uh hangin, 10 ama pilna le a thugenna-a pang, Kha langah a pang zo kei uh hi.#Lk 21:15\n11 Tua ciangin mi pawlkhat zolsim uh a, "Stephen in Moses le Pasian langah daisakna thu a gen ka za uh hi," a cisak uh hi.#1Ku 21:10\n12 Tuaci-in amaute in mipite le upate le thukham siate a hansuah uh hi. Amaute in Stephen man uh a Sanhedrin mai-ah a tun uh hi. 13 Teci zuau phuak-a teci pang amaute in, "Hihpa in mun siangtho le thukham a langgen niloh hi. 14 Kote in, ‘Hih Nazareth mi Jesu in hih mun susia dinga, Moses in eite khuta hong piaksawm i pupa ngeina a kheng ding hi,’ a cih ka za uh hi," a ci uh hi.#Pk 23:1; Ns 21:21\n15 Sanhedrin a tu mi khempeuh in Stephen limtakin entek uh a, amaute in a maitang, vansawltak maitang tawh kibangin a mu tek uh hi.


url: =Jesu in hong lawn leh\nLeitung mihing a lian a neu in lawn ding ki-ut ciat hi. Mihingte bek lawn ding a ki-ut na hi loin ganhing leh singkungte zong lawn ding a lunggulh na hi gige uh hi. Damlote zong siavuante’n a et bek hi loin amau khut mahmah tawh a lawn uh leh dam baihzaw cih kimu hi. Naungek a kah ciangin a nu in lawng leh lungkimpah hi. Tua ahih manin itna tawh mihing a kilawn khak ciangin damna, lungdamna, kimaisakna, ki-itna cih bang piang hi.\nTuni in Thuciam Thak sung panin Jesu in a midangte a lawn ciangin bang piang hiam cih i en ding hi. Topa khut in vanglian in na lamdang piangsak hi. Nang Jesu in hong lawng hileh:\nNa siangtho ding hi (Matt 8:1-3): Phaknatna in a gimsak, innkuanpih leh lawm leh gual tawh a kikhen, kum sawtpi sih leh hin kikal ah a om mipa in cih nading a theih nawnloh ciangin Topa Jesu kiang na zuan hi. Phaknatna nei mite mipi omna khawngah pai ngei lo uh hi. Ahi zongin tua ni in hih mipa in – ‘Topa kiangah pai leng hong niallo ding hi’ cih upna tawh hong pai hi. Jesu kiangah a gen a tom mahmah hangin thumanpha mahmah pulak hi. “Topa aw” thuhilh mawkmawk hi loin, Topa Pasian ahihna thei hi. “Nong damsak thei hi” hih mipa in Topa vangliatna nei ahihzia leh a kihkhuai, a lipkhaphuai phaknatna panin damsak thei ahih lam tel hi. Topa in tua ngetna nial loin, “Kong damsak nuam hi, na cidam ta in” a cih khit ciangin lawng a damna a ngahpah hi. Phaknatna nei mipa Topa in Ama khut teekteek tawh na lawng hi. Nang zong mawhna bangzah tawh na kidim hangin hong lawng leh na siangtho ding hi. Topa in hong lawng nuam hi.\nNa dam ding hi (Matt 8:15, Luka 22:51): Peter sunghnu cisa natna tawh lupna tungah a lumcip Jesu in a lawn ciangin dampah hi cih i mu hi. Topa khut vanglian in hong lawng peuh leh natna bangzah in a gimhuai zongin dam ding hi. Amah tawh kikhawlte ading bekin damna hilo hi. Amah a man dingin a paite’ lak a siampi lian nasempa bil liamna zong a damsak hi. Topa khut in hong lawng nuam lo zong hi loin nang hong lawng nuam mahmah ahih lam nap hawk ding ahi hi. Kilawngsak leng pumpi dam lohna ahi zongin, khalam natna ahi zongin dam ding hi. Topa lawn ding na lunggulh hiam?\nNa mit hong vaak ding hi (Matt 9:27-30): Mittaw mi nih in Topa Jesu damsakna lunggulh in ama kiangah a damsak nadingin ngen uh hi. Jesu in, “Na mit uh khua hong musak thei dingin hong um na hi uh hiam?” ci-in a dot ciangin amaute in, “Topa aw, ka hong um uh hi,” ci-in a dawng uh hi. Tua ciangin Jesu in amaute’ mit lawnsak a, “Na upna uh tawh kizui-in note tungah hong piang ta hen,” a ci hi. Tua ciangin amau mit uh kihong in khua a mu uh hi. Tuni in Topa in na khalam mit hong lawnsak kei leh mittaw mah na bang ding hi. Na innsung uh, na Pawlpi uh ahi zongin itna leh lainatna na nei kei ding hi. Tate nangawn itna i neih nawn loh ciang bel khalam ah mittaw mahmah cihna hi. A lungkhamhuai mahmah ahih leh nu leh pa khalam ah mitmial in innsung zong bang mah awlmawhna a om nawn loh ciang tua innsung mialna pen mialna taktak ahi hi.\nNa launa bei ding hi (Matt 17:6-8): Mel kilamdanna mualtungah a nungzuite thum Peter, James leh Johan paipih hi. Tua munah amaute muhtangpi mah in Jesu mel kilamdang a, amai ni bangin taangin, a puante khuavak bangin a ngo hi. Moses leh Elijah tawh Jesu in kamkumna nei-in tua ciangin vantung panin, “Hih pa pen ka it, ka lung hong damsak mahmah ka Tapa ahi hi. Ama thu na ngai un,” ci-in Pasian aw hong ging hi. Nungzuite’n hih aw a zak uh ciangin lei lakah boksuk uh a, a lau mahmah uh hi. Ahi zongin Jesu hong pai-in amaute va lawng a, “Tho un, lau kei un,” a ci hi. Topa in launa panin hong kemin, i launa hong lakkhiatsak thei hi. La phuakte in, “Nang kiangah bang hiam ka lauh ding,” a cih bangun Topa i kiangah om leh bang lau ding ihi hiam? Tua hangin David in zong, “Sihna liim guam sung ka nawk hangin siatna ka kihta kei ding hi. Bang hang hiam cih leh kei tawh na hong omkhawm a, na molhtum leh na ciangkhut in kei hong lungmuangsak hi,” ci hi (Late 23:4).\nNa suakta ding hi (Marka 7:31-35): Bilngong leh pau thei lo mi khat Jesu kiangah hong paipih uh a, a damsak nading a ngen uh hi. Jesu in tua mipa’ bilte gel ah a khutme guangin tua ciangin a khutmete cil nuhin a lei a lawnsak a, “Kihong in,” a cih leh kihong lian hi. Hih bangin khuaza lo, pau thei lo mipa in ama pumpi buainate panin a suakta hi. Jesu in a thupi mahmah a gen khit ciangin, “Zak nading bil a neite in hih thu na za ta un,” ci hi (Matt 13:9). Zak nading bil i neih hangin Topa mah in hong lawnsak kei leh khalam thu bang zah a kigen hangin i za thei kei hi. Bilngong mah i bang uh hi. Lungdam koh ding phat nading tampi i neih hangin pau thei lo mipa mah bangin gen ding i thei kei hi. Lungdam sangin phun ding, i lungdam loh nading tam kimuzaw hi. Tua bang mi na hih leh na suakta kei hi. Topa in hong lawng leh na gen ding lah hong bei lo ding a, na zak thute lamdang nasak zong bei nawn lo ding hi.\nNa nungta kik ding hi (Luka 7:11-15): Nain khua meigongnu tapa neihsun vui dingin hong paipih mite Jesu in a muh ciangin hehpihna tawh kidim a, tua meigongnu kiangah, “Kap kei in,” ci in va hehnem hi. Tua ciangin pai-in a hankuang va lawng a, misi puate zong a khawlpah uh hi. Tua ciangin Jesu in, “Tangval aw, tho in, kong ci hi,” a cih ciangin misipa zong thoto in hong pau pah hi. Tua ciang Jesu in a nuntaksak tapa a nu kiangah a pia hi. Hankuang sunga om khinzo tangvalpa zong Topa in nungtasak kik hi. Lametna bei khin, kah ding teng zong kap khin zo ung ci kha ding uh hi. Ahi zongin Topa adingin haksa lo a, nuntak kik ding lametna om lai hi. Nuntakna a neipa adingin sihna pen a baihno khat in nuntakna tawh kheksak lel hi. Kha nuntakna thu-ah kimu thei leng khangno tuailai tampi hankuang sunga omsa mah bang ding uh hi. Zatui, zavui kisutna, zu leh sa hangin lametna om nawn lote zong Topa in hong lawn dingin naih peuh leng na nungta kik ding uh hi.\nNa thupha ngahna hi ding hi (Marka 10:13-14): Topa Jesu leitung hong vak lai in nu leh pate’n a tate uh Pasian in ama khut tawh lawngin thupha a piak ding na hanciampih uh hi. Tua hangin naupangte Jesu in a lawn ding deihna in hong paipih uh a, nungzuite’n kham uh hi. Tuni dongin hih upna kimu koikoi lai hi. Pasian mizatte bangin i tate hong lawnsakin thupha hong piaksak leh a piangpah dingin kingaihsun hi. Hih ngaihsutna pen i zat tohtoh dingin hoih kasa hi. Topa’ nasem a kitam hangin Topa in a zat mi tamlo hi. Pasian khut in hong lawn ding leh a mizatte hong zang ding hi. Tua hangin i tate Topa in a zat mite’n thupha piaksak ding hanciam ni. Zu leh sa tawh a kidiah ma-in Topa thu mahah kidiah masa leh lamzangzaw ding uh hi. Topa in hong lawn leh thupha na ngah ding hi.\nJesu in nang hong lawn leh kilamdang teitei ding hiteh. Topa tawh tonkawm leng nuam e cih la pen ah, “Mit tawh na kimuh theih loh hang, Na kilawn theih loh hang, Kei nong lawn lam, Nong suk khak lam ka thei,” a cih bangin Topa in a lawn peuh mah mite’n tel mahmah uh hi. Topa lawn ding na lunggulh hiam? Na nuntakna na cimtak hiam? Na thaksuak nuam hiam? Nuntakna manphazaw na lunggulh hiam? Topa kilawngsak in, tua hileh na nuntakna manpha mahmah ding hi.


url: =Penang khuasung ah guahtui tamluatna hangin tuikhanggawp :: ZOMI DAILY\nposted on 15 September 2017 at 11:43 am UTC+9:30 Lomkholna: Malaysia, News, Sawltak, World\nMalaysia, Penang State sungah guihtui tamlua mahmah ahih manin, khuasung tuikhanggawp in lauhuai dinmun “Dangerous Level” tung cih MMOnline pan kiza hi. Zanni Thursday zanlam akipan guahzu ngekngek ahih manin, tuzingsang 4am hun akipan tui kicinggawp hi.\nAdiakdiak in Penang leiniamna Sungai Pinang leh Sungai Air Itam kuamsung tengah tuitam phadiak hi. Drainage and Irrigation Department (DID) te genkhiatna ah Sungai Pinang leh Sungai Air Itam luitui te tuikhanggawp in, zingsang 9am hunpawl in 3.2 meter leh 7.3 meter bang phatota cihi. Hihzah in tuikhang ngeilo a, atampen Highest Record hita hi.\nTulaitak hih anuai a vengsung tengah tuiciim tungin, kivung zihziah cihi. Kampung Masjid, Kampung Makam, Jalan P. Ramlee, Kampung Mutiara, Jalan Langkawi, Jalan Kebun Bunga, Jalan Masjid Negeri, Kampung Masjid Hashim Yahya, Astaka Stadium, Taman Lumba Kuda, Jalan Tun Sardon, Sungai Relau, Halaman Bukit Gambir, Sungai Dua, Lebuhraya Thean Teik, Sungai Gelugor, Jalan Kampung Jawa, Jalan Ismail Hj Mat, Lembah Ria, Lorong Tampin, Kajang Road, Titi Melayu Air Itam\nTuikhanggawp ahih manin khuasung kikawmna lampi te tuidim zihziah a, lamzikpi tungah mawtaw awkcip in, Taffic Gridlock piangsak hi.\nAdiakdiak in luidung tawh akinai lamzikpi te ah tui tamlua mahmah ahih manin, mawtaw te tui in tumcip a, pawlkhat tuisung ah a awkcip zong om cihi.\nRelated: Penang ah nikhatsung in mun 3 ah mawtaw meikang kawikawi\nZingsang 9:30am hunin Penang Island City Council (MBPP) te’n Facebook Page tungtawn in agenkhiatna ah Penang khuasung pen tui tamlua mahmahta a, Dangerous Level zong khengvalta hi ci’n pulakkhia uhhi. Penang khuasung ah aomkha lawmlegual, Zomi pihte bangciciang hita? Sawltak #zomidaily\nPrevious: Sanginn meikang: unau 3 sihkhat in si & meikatna ahang ki theicianlo\nNext: Makai Nam Nih ~ Pu Thangboi


url: =China ah vanzuak khatleh vanlei khat pekkhat hangtawh kitawng in a ngawng kitansak ~ ZD :: ZOMI DAILY\nChina ah vanzuak khatleh vanlei khat pekkhat hangtawh kitawng in a ngawng kitansak ~ ZD\nposted on 20 February 2017 at 7:59 am Lomkholna: China, News, Sawltak, World\nCentral China ah Khauhsuai kizuakna Noodle Restaurant aneipa a ngawng kitansak ci’n South China Morning Post pan kiza hi. Hih Noodle Restaurant Owner pa kithatna pen akikan ciangin asai ah Noodle ane dingin apai Customer khattawh kikamtam uh a, tuapa in a ngawng atansak cihi.\nSaturday ni in Hubei Province, Wuhan khuasung ah thupiang hi a, athatpa pen kum 22 aphakhin khat ahihi. Anhuanbuk sungah azat uh temta “Kitchen Knife” khattawh a ngawng atansak hi a, tuapa zong palik te’n mankhinta uhhi.\nAki thahna pen Noodle zuakna saisungmah hi a, mulkimhuai leh lipkhak huailua ahih manin, palik te’n kuaman in hih kithahna Photo leh Video te Social Media tungah khahkhiatloh dingin thupia uhhi.\nAki thahnathu taktak akidotcian ciangin Customer pa in Noodle kuang 3 vaikhak cihi. Azuakpa inzong Noodle kuang 3 abawlsak khitciangin Customer pa kiangah apiakciang sum avalin pekkhat (Chinese Yuan) hongla teh ci’n kitawng uh a, tuapan in akipan cimawk hi.\nPolice te genna ah a ngawngpen atansak khitciangin agei aom ninbung sungkhat ah paihsak cihi.\nNgawngtat athuak Noodle Restaurant Owner papen kum 42 aphakhinkhat hi a, tuapa ii alawm khatin Newspaper tetungah agenna ah hihpa pen micitak khat hi in, mi mawkkhemlo dinghi ci’n genkhia hi.\nSensum Chinese Yuan pekkhat ciangin US Dollar $0.15 khawngbek hi a, Kawlgamsum hileh Kyat 200 zong cingzolo hi. Ahi zongin mihingpen asinso henla hileh pekkhat tawhzong ngawng kitan ngammawk uhhi. Khatveivei ihheh mahmah ciangin lungduai takin ihhehna te ngaihsun kikleng nuihzak huai liangthei hi. Lungduaina pen gualzawhna khat higige hi. Laisimkha khempeuh alungduaizo semsem dingin Topa’n thupha hongpia tahen! ZD Sawltak #zomidaily\nPrevious: USA, California State sung khuahun siagawp in, mi 4 sikhin ~ ZD\nNext: Airport sung kisuamlupna ah akihel mi 4 te Malaysia pan taikhiakhin ~ ZD\nFlorida pan Thupuak (12 Oct 2015)\nThupulakna: Zomi Khawmpi USA 2016\nI min bang? ~ Rev. Khoi Lam Thang\nTonzang ah Zomi Idol kidemna omding


url: =Singapore Bugis Junction ii Escalator tungah pasalkhat akhe awk ~ ZD :: ZOMI DAILY\nposted on 17 November 2016 at 9:56 pm Lomkholna: News, Sawltak, Singapore, World\nSingapore gamsung Bugis Junction ah pasal kum 20 gualkhat Escalator akici setkahlei tungah akhe awksakkha cihi. Hih Accident pen zanni Wednesday (16 November) ni in thupiang hi a, zan 9:15pm hunpawl ahihi.\nEscalator pen Basement panin dawlkhatna ah akahto hi a, tualaitak in tuapa akhe awksakkha ahih manin, nailang sungbang tuamun ah awkcip in kibuaipih hi.\nSingapore Civil Defence Force (SCDF) te kiangah hihvai akizaksak ciangin Hydraulic Rescue Tools tawh hongkithawi uh a, Escalator panin honkhiathei uhhi. Ahi zongin Tan Tock Seng Hospital ah liamma te kibawlding in kipuaksuak cih Straits Times in genkhia hi.\nBugis Junction panin Ms Ivy Ang kici General Manager in agenkhiatna ah tua akhe a awkcippa pen kum 27 ci a, akhetul liam ahih manin zato ah kibawlding cihi.\nHih khangnopa pen akhetul Escalator ah aawklam alawmte’n atheih uhciang in Security Guards mi 2 tawh kaihkhiatsawm uh himahleh ki kaikhiaziau theilo cihi. Tuahang in Singapore Civil Defence Force te asam uh hi a, asapzawh Minute 10 sungin hongtungpah uh cihi.\nTusungteng muntuamtuam gamtuamtuam panin Escalator buaina kiza kawikawi hi. Nungdiak mahmahin naungek kha 4 bek aphapan khat Escalator tungpan kiasuk hi. Malaysia Shopping Mall khatahzong Escalator te pilhkhiagawp ngei hi. Anuai ah Link tepan ki simbehthei dinghi. ZD Sawltak #zomidaily\nPrevious: Malaysia gamsung ah lungphona nasiatak in ki neihsawm ~ ZD\nNext: Zomi Football Association (ZOFA) tangthu


url: =Dollar 20 - TUNGZANG NEWS\nSang naupang 40 tang khawng lai hilh Siapa khat in a ip sung pan sum $20 dal khat lakhiain, "tu ni hih $20 no teng lakah khat kong pia ding hi, na deih uh hiam?" a cih leh, sang naupangteng in vekpi un "deih mah!!" ci-in khut lam ngeingai uh hi.\nSiapa in zong a khut sung-a $20 dal nuaiton gawp-in, "khaileh, kuan' deih lai?" ci-in a dotkik leh, naupangte in " Ken deih veve!!" ci-in dawng lai uh hi. Tua leh Siapa in $20 sual tungah khiasuk-in a khedap tawh a siksuk khitteh, "A deih lai na aom uh hia tun'h?" ci-in a dot leh sang naupangteng in khutlam in, ken deih lai, kei zong deih lai veve Sia!!" a cih ngei-un ci uh hi.\nSiapa in zong "a bang hangin deih teitei na hi vua?" a cih leh, sang naupang khat hong dingto-in, "Sia aw, sum pen a-ma manh neihna khat aom khin-sa hi-a, ton gawpin, nin bang-in, mit muhna ah hoih sensan kei ta leh kizang thei veve hi." ci-in dawngkik hi.\nSiapa in zong " Maan mah hi. Sum i cih pen a mannei ahih lam a thei khempeuh in kideih tek hi. Thak sitset tak kei leh, lui-in vul ta leh, tongawp ta leh a ma man neihna a theite in kideihin kikem ciat hi. Tua mah bangin, note zong bangzahta-in zawngin, gilo-in, kihhuai phial-in, pawl khat bang khut kim, khe kim nei lo phial na hih uh hang' mannei hong sate in hong it, hong deih veve dinguh hi. Na NulePa, lawmlegualte in note mannei hong sak laitenguh hih $20 tongawp-in, sikgawp ta leng na deih veve bangmah-un hong it, hong deih dinguh hi" ci-in thu hilh hi.\nKa tuah khak thu khat, April 2013 in ka Pa cidam lo veh ding ka ciah lai, Yangon Airport pan pusuakin zattawm ding $1000 ka khek leh sumkhek bank nasemte in ka $ a thakte bek deihin a lui pian teng hong piakik zen uh hi. Ka lungsim hong nopmawh sak zo phial uh a, i gen hang khua za thei lo banguh ahih manin, kei zong kei le kei ka muhna laihin "Aw lawmte in $ pen sum dan-a, ngaihsun lo uh a, van danin ngaihsun kha uh ahi ve maw" ci-in a thak ka neih teng ka khek hi. A tatakin sum pen van hi lo-in, van lei-na ding-a, kibawl hi-in aman neihna a sum tungah number a kikhen-sa ahi hi.\nNute in tate a manphatna tel uh ahih manin bang zahta-in gina lo hi ta leng hong it veve uh hi. Nute sangin, Pasian in mihingte ama limlemel sunin hong bawl ahih banah nuntakna huu hong muap ahih manin mannei hong sa sem lai hi. "Nupi in a nawi zu apiak a ta mangngilh ding hi, ahi zongin ken note kong mangngilh kei ding hi" ci-zen hi.


url: =Australia University khatah Durian gimnam pen Gas akeh kisa in mi 500 val kihemkhia :: ZOMI DAILY\nposted on 30 April 2018 at 3:02 pm Lomkholna: Australia, News, Sawltak, World\nNgapik pen Kawlte atamzaw in limnek mahmah, lim samahmah, ahihhang aduhlo te adingin uihmahmah. Gataam zong aduhte’n namtuisa, aduhlo te’n uihsa.\nAustralia gamsung aom sanginn khatah Durian ngimnam akizak ciangin Gas akehkhia hidinghi ci’n ki pataugawp in sangnaupang mi 500 bang ki taikeksakgawp cihi. Durian singgah pen Chinese te’n limsa mahmah, limnek mahmah uhhi.\nAhi zongin aduhlo te’n uihsa mahmah, agimnam pen ekgim tawh kisangsa, Gas uih bangin namsia saliang uhhi.\nAustralia, Melbourne khuapisung aom University khatah Saturday ni in Durian gimnam akizak ciangin, Gas akehkhia “Gas Leak” om hidinghi ci’n sangnaupang leh sangsia akigawm in mi 500 bang patau in ataikekgawp uh ahihi.\nLatrobe Street aom Royal Melbourne Institute of Technology (RMIT) University Campus sungah nitaklam 3pm hunpawl in thupiang ahihi. University Campus sung aom laibusaal “Library” sungah Gas tawh akibang agim anamsia akizak ciangin ki lunghimawh a, meiphelhsiam Firefighters te akizasak ahihi.\nFire Brigade te genkhiatna ah sanginn huangsung ah alauhuai Dangerous Chemicals pawlkhat kikem ahih manin, agim namsia mahmah akizak ciangin aki lunghimawh hi ci’n genkhia hi.\nKumpi thunei te’n hoihtak sitcianna aneihkhit uhciangin tua agimnamsia mahmah, Gas kehtawh akibangpen Durian ahihlam mukhia uhhi. Tua Durian singgah pen Cupboard sungkhatah akikoih hi a, agim akhauh kawmkal ah muatsawnsawn ahih manin, agimnam uihlua mahmah in Gas Leak tawh agimnam kibangin aki pataugawp ahihi.\nDurian pen singgah khempeuh ii kumpipa “King of Fruit” kiciliang in, agim anamsiat mahmah hangin tamman mahmah sawnsawn hi.\nFirefighters te’n hoihtak sitcianna aneih uhciangin tua Durian ngimnam pen Air-conditioning System panin huihlawng sungah lutkha in, tuapanin Library sungdong ah agimnam aki thehzak ci uhhi.\nMore: Malaysia ah Kawlgammi khatin alawmte thatlum ahih manin matdingin kizong\nDurian gimnam hangin sangnaupang te apualam ah ki pusuak khiasak a, nai 3 khitciangin ki lutsak kikpan cih The Sydney Morning Herald pan kiza hi. Chinese te’n aduh phadiak, lim asak mahmah Durian pen Gas Leak kisa hiliang hi. Lim ihsak mahmahkhat, ahih keileh amel hoih ihsak mahmahkhat….. Sawltak #zomidaily\nPrevious: KL khuasung ah Double-decker Bus khat atungdawlteng kinawkkha\nNext: US gamsung aom Telecom Company golpinih ahi T-Mobile leh Sprint te kigawmding


url: =Singapore SMRT meileng lampi tungah mikhat asisa in kimu ~ ZD :: ZOMI DAILY\nposted on 24 March 2017 at 12:16 pm Lomkholna: News, Sawltak, Singapore, World\nSingapore gamsung aom LRT meileng lampi sikzawn tungah pasal khat asisa in Friday (Mar 24) zingsanglam in kimuh cih CNA pan kiza hi. Meileng vaisai SMRT te’n Statement apulak khiatna ah tua misiluang pen Fajar LRT Station ah Friday ni zingsang 1am hunpawl in ki mukhia cihi.\nLRT meileng anunungpen apaikhiat khitciangin meileng lampi tungah siluangkhat akimuh ciangin SMRT te ki zasak hi. Tuaciang in meileng thunei te’n Singapore Police leh Singapore Civil Defence Force (SCDF) te zasakpah uh a, asawtlo in hongtungpah uh cihi.\nParamedics te’n sitcianna aneihkhit uhciangin tuapa pen meileng lampitung aphual mahah asisa in omcih genkhia uhhi.\nSCDF te genkhiatna ah tua asipa pen Chinese pasal khat hi ci uh a, ahi zongin tuapa ii pumpi tungah bangmah ID puak neilo cihi.\nHih Singapore LRT meileng lampen 1999 kumin akihong hi a, aki honzawh akipan hihpen Accident cilna hilo hi. 2000 kum in See Chau Lai kici Hawker Assistant pasalkhat Jelapang Station ah meileng in nawkkha in sihi.\nThunei te’n akancianna ah hihpa pen zukham ahih manin, meileng lampi tungah paikha ahih manin meileng in anawklum kici hi. Tuapen Bukit Panjang LRT aki honzawh tuahsiat cilna ahihi.\n2010 kum inzong Phoenix Station ah LRT Technician khat meileng in nawkkha ahih manin sihlawh hi. Tuapa minpen Chia Teck Heng akici khat hi a, Phoenix Station leh Bukit Panjang Station kikal aom Power Rail te Checking bawlin aomlaitak meileng in anawkkha ahihi.\nRelated: Singapore ah Myanmar Maid khat innteekpa’n buan ahih manin kum 13 thongkia ~ ZD\nNungkum March 22 ni inzong meileng in mi 2 nawklum ahih manin, SMRT te $400,000 ki liausak hi. ZD Sawltak #zomidaily\nPrevious: Sihding hun tungnaikei peuhmah ki suakta kiaukiau ~ ZD\nNext: Zuakding akikoih mawtaw Bonnet sungpan Python gulkhat kimu ~ ZD\nKimpu leh Kimpi – 20 ~ Hau Za Cin


url: =Mailam kalsuan ziading ~ Dr. Ngul Khan Pau :: ZOMI DAILY\nposted on 18 November 2015 at 11:26 am Lomkholna: Article, Biakna, Ngulkhanpau\n(Joshua 3:1-17) Pasian in Joshua hopih in a paina ding uh lampi hilh hi. Amaute ompih ding leh thahatna pia dingin thu ciam hi. Kum sawm li sung gamdai ah kileh koikoi in a om hun uh bei ding hita a, amau adingin gamciam a tung ding uh hita hi. Mailam i cih ciangin i pai ngei lohna hi a, lampi tot khialh ding lauhhuai mahmah hi. A beisa hunte ah i tuahkhaksa thute’n hong huh theihna ciang a om hangin mailam adingin zat pak ding baih tuanlo hi.\nZomite ngeina i et ciangin “mailam” sangin “nunglam” en mite kihizaw hi. Mikangte tawh i kibat het lohna ahih leh amau “mailam” adingin nungta uh a, ei pawl bel “nunglam thute” lungngaihna tawh kinungta hi. Mailam lametna gen ding tampi i neih loh hangin a beisa thute lungngaihna tampi kiciamteh hi.\nKadesh, Param gamdai panin Kanaan en dingin Moses in Israel tangmi sawm leh nih sawl hi. Amau lak panin mi sawmte in, “Kote nong sawlna leitangah ka va tung uh hi. Tua lai-ah bawngnawi leh khuaizu tui bangin luang a, hih pen tua gama gah ahi hi. Ahi zongin tua gama teng mite thahat uh a, a khuapite uh kulh tawh ki-umin lian mahmah hi. Tua banah Anak’ suanlekhakte tua lai-ah ka mu uh hi,” ci uh hi.\n‘Pasian thahatna tawh luahto ni’ cih sangin ‘luahzo kei ni’ cih tawh Israel mite lungkiasak uh hi. Tua hangin kum sawm li sung Pasian in a umlo khangkhat a sih khit madong gamkeu, gamdai lakah kileh koikoisak hi. Upna tawh gamthak luah thei bek ding uh a, amau thahatna tawh a luah zawh ding uh hilo hi. Pasian gamciam “bawngnawi leh khuaizu luanna” hong tung petpet tading ahih manun; Pasian in Joshua kiangah Israel mite kalsuanzia ding lamlak hi.\nI. PASIAN THUCIAMNA SINGKUANG ZUI IN (Aneu 1-4)\nIsrael mipite’n mailam lampi a theihna dingun “Topa na Pasian uh Thuciamna Singkuang Levi siampite in a puak na muh uh ciangin na omna panun dingkhia-in na zui ding uh hi,” cih thu ngah uh hi (Aneu 3). Banghang hiam cih leh Thuciamna Singkuang in Pasian ompihna lim lak hi. Thuciamna Singkuang cih sagih vei a lian thum sungah kigelh hi. A siangtho penpen kici munah kikoih in, Pasian vangliatna leh thupitna pulakna zong ahi hi. Israelte adingin Pasian amau kiangah om cih theihna hi a, tua Singkuang a pai ciangin pai ding, a khawl ciangin khawl ding cihna hi. Ei zong thupha ngah minam leh Pasian zat minam i hih ding leh Pasian zia leh tong i theihna dingin Thuciamna Singkuang zuih ding kisam hi. Zui ding cih ciangin masa lo ding cihna hi. Pasian omna Thuciamna Singkuang a siangtho ahih manin a kikal uhah pi tul thum bang om ding ci hi. Tua bek hiloin mi khempeuh in a muh theihna dingin a kikal uh kihal dingin thupia hi.\nI Pasian pen zuihtak leh zuih dinga muanhuai penpen hi. Banghang hiam cih leh na mailam hong tung ding khempeuh Ama’n thei khin zo hi. Na paina ding lampi na thei kei hi, ahi zongin nang hong hilh dingin Amah mansa in om tawntung hi. Joshua kiang bekah thuhilh ding hi loin Amah lam a en to khempeuh thuhilh nuam hi. Ama kamciam in, “Na paina ding lampi lakin ka hong hilh ding a, ka mit tawh hong enin thu kong hilh ding hi,” ci hi (Late 32:8). A lamdang mahmah khat ahih leh khatveivei Pasian sangin a pilzaw bangin i kingaihsun hi. Kei nuntakna keima ut bang deih bangin gamta ning i ci uh hi. Ahi zongin Pasian loin kua in nuam sa taktak ding hiam?\nPasian zuite in amah zahtakna tawh gamta uh hi. Mit tawh a kimuh theihloh hangin mihing lungsim ngaihsutna Ama’n sittel hi. “Keimah Topa in mi khempeuh’ nuntakzia leh a gamtatna tawh kizui-in a piakhia dingin ngaihsutna ka entel a, lungsim ka sittel hi,” ci hi (Jer 17:10). Na gamtatna panin midangte’n na lungsim hong thei bek uh hi. Ahi zongin Pasian in na gamtat ma in na lungsim thei khin hi. Amah zui i hih leh i gamtatna tawh lak ni. “Khris hanga Lungdamna Thu tawh a kilawm a kituakin na nuntak ding uh a thupi pen hi” ci-in Filippi Pawlpite kiangah gelh hi (Fil 1:27). Sawltak Paul in i nuntakna leh Lungdamna Thu a kitonkhop ding thupi sa pen hi.\nII. PASIAN MAI AH SIANGTHO UN (Aneu 5)\nSianthona omloin Pasian tawh kinaih theih hilo hi. Banghang hiam cih leh i Pasian siangtho hi. “Note a hong sampa a siangtho ahih mah bangin note zong na gamtatna khempeuh uhah na siangtho un. Lai Siangtho sungah zong, “Keimah siangtho ka hih manin note zong na siangtho un,” na kici hi (I Pet 1:15-16). Siantho ding thupiak ahi hi. Pasian deihloh na khempeuh na nuntakna panin na koih khiat ding cihna hi. Mi pawl khatte’n, “Bang hangin Pasian in hong hopih ngei lo hiam?” ci uh hi. I Lai Siangtho in, “Nuntak siangtholo tawh kuamah in Topa mu zolo ding ahih manin nuntak siangtho na nungta un,” ci hi (Heb 12:14). Nuntakna nin mahmah ahih hangin Pasian thu lah lunglut mahmah cih bang om thei hilo hi. “Siangtho” i cih ciangin na dang tawh a kihello, kisawhlo, kibanglo cihna hi. Tua banga i siantho theihna dingin thuli khawng gen khawm ni.\n1. “Siangtho ding” cih ciangin pumpi mahmahah kithawikholh, kigingkholh ding kisam hi. Joshua leh Israel makaite’n mipite kiangah Pasian santaak a siangtho hi dingin hansuah uh hi. Pumpi sianthona dingin kithawi a kul mah bangin lungsim sianthona dingin zong kithawi kholh kul hi.\n2. “Lungsim ngaihsutna” lamah sianthona cihna hi. Leitung pumpi bangzah in i sawpsiang zongin i lungsim a siantho kei leh Pasian nasep lamdang kimu tuanlo ding hi. Pasian santaak lungsimin Singlamteh tunga kibua sisan in a sawpsiangte ahi hi. Tua ciangin i Khristian nuntakna ah a lui nate nusia in a thak nuntakna tawh nungta ni. “Zuauna lungsim in a suksiat khitsa, nidangin na nuntakna ngei uh ahi na pianlui uh paikhia un la, na lungsim uh leh na ngaihsutna uh thaksuak sak un. A thutang a siangtho ahihna thu, nuntakna mahmah panin a kilangsak, Pasian’ pianzia tawh kibangin a kibawl na ngeina thak uh bangin na nungta un,” (Efesa 4:22-24).\nI mihing lui nuntakna paikhia in Khris Jesu sungah mi thak nuntakna tawh khangto ding cihna hi. Sawltak Paul in mihing lui sihsak ding Khris ah Pasian suun dingin thaksuak tawntung dingin hansuah hi. “Tua ahih manin nu-leh-pa mawhna, a kilawmlo gamtatna, hukna, lanna, a hoihlo lunggulhna, leh milim biakna nam khat ahih manin huaihamna ahi note sungah a om leitung lungsimte na sisak un. Ama thu a manglo mite tungah hihbang gamtatna hangin Pasian’ hehna hong tung ding hi. Note pen hihbangin gamta-in a nungta ngeite na hi uh hi.\nAhi zongin tu-in hehna, thangpaihna, muhdahna, gensiatna, kam hoihlo pauna cihte nei nawn kei un. Ngeina lui leh gamtatna lui khempeuh a beisakkhin na hihna uh kithei-in khat-le-khat tungah zuauthu kigen nawn kei un la, ngeina thak tawh kituakin gamta un. Eite a hong piangsak Pasian a kicing takin i theih semsemna dingin amah a sun dingin a hong thakbawl tawntung ahi hi,” (Kol 3: 5-10).\n3. “Pasian tawh kimu ding” ahih kei leh “Ama na lamdang bawl mu ding” ci hi. James in, “Pasian kiang nai un. Amah in zong hong nai ding hi,” ci hi (James 4:8). Pasian kiang naih leteh Ama’n zong nang hong naih ding hi. Pasian tawh kituak dingte in Ama kiang a naih nuamte ahi uh hi. A naih nuam i cih ciangin Pasian lunggulhna nei, dangtakna nei cihna hi. “Sakhi in tuiluang sialsial a lunggulh bangin nang ka hong lunggulh hi, ka Pasian aw,” (Late 42:1). “Pasian aw, keima Pasian na hi hi.\nNangmah kong zong a, ka lungsim khempeuh tawh nang kong deih hi. Tui omlohna gamkeu bangin ka pumpi bup in nang hong deih hi,” (Late 63:1). Bang na lunggulh pen hiam? Bangah na dangtak pen hiam? Na lungsim khempeuh tawh na zon bang hiam? Lungsim khempeuh tawh a zongte kiangah Topa kilak hi. “Note in kei nong zong ding uh a, na lungsim khempeuh uh tawh nong zon’ uh ciangin nong mu ding uh hi,” (Jer. 29:13).\n4. “Kipumpiakna” – Siangtho mite Pasian kiangah a kipumpiak mite ahi uh hi. Kipumpiakna leh siangtho kizom tawntung hi. “Tua ahih ciangin note ki-ap un la siangtho un; bang hang hiam cih leh kei pen Topa na Pasian uh ka hi hi. Ka thukhamte zui un la, tuate sem un; note a hong siangthosak Topa pen keimah ka hi hi,” (Siam 20:7-8). Pasian tungah ki-ap ding, tua hi leh siangtho mi suak ding, banghang hiam cih leh Pasian mahmah in hong siangthosak hi.\nSawltak Paul in, “Tua ahih ciangin sanggamte aw, Pasian in eite tam veipi tak hong hehpih ahih manin ama lungkimna ding leh ama nasepna dingin nomau mahmah a hingtangin Pasian tungah na kipiakna dingun ka hong thum hi. Tua banga kipiakna pen Pasian biakna man taktak ahi hi,” ci-in Rom Khristiante kiangah lai na khak hi (Rom. 12:1).\nIII. PASIAN MUANNA TAWH JORDAN GUN KAN UN (Aneu 6-17)\nIsrael mite’n Kanaan gam a lut theihna dingun Jordan lui kan kul hi. A lui kan ding uh Lai Siangtho i et ciangin hih a nuai a bangin kalsuan ding ci hi:\n1. Siampite in Thuciamna Singkuang pua in Jordan lui ah pai ding: “Thuciamna Singkuang a pua siampite thu na pia ding a, ‘Jordan tuite’ gei na tun’ uh ciangin Jordan tui sungah tangloin na ding ding uh hi,” (Aneu 8) leh “Leitung buppi’ Topa ahi Topa’ Thuciamna Singkuang a pua siampite’ khete in Jordan tui a sik ciangin Jordan tuite luang nawnlo ding a, a tunglam panin hong luangsuk tuite lomkhatin khawl ding hi,” ci hi (Aneu 13). Jordan lui tua hun lai takin khang hi, kici hi (Aneu 15). Amasa in Siampite in Jordan lui tuilet zihziah amau khe tawh ngapsuk ding cihna hi.\nSiampite adingin zong baih hetlo ding hi. Banghang hiam cih leh San Tuipi hong kan lai un a tuipi kikhen masa in leikeu tungah pai uh hi (Pai 14:15-31). Ahi zongin Jordan lui upna tawh ngapsuk ding in thupia hi. Jordan lui tui khangin a piautaak dongah tuiluang tua siksuk ding cih pen thubaihlo ding hi. I nuntakna ah “Jordan lui khang” kituak tawntung hi. Khristian nuntakna ah na picin nop leh na “Jordan” gun na kan kul hamtang hi. Tuipi bek na et leh na galkai ngei kei ding hi. Hih lui khang upna tawh kaan ding hi. Nangma tha tawh na hihtheih bangmah omlo hi. Mit tawh na muh loh hangin upna tawh kalsuan in. Na khe tawh na siksuk mateng a tui kikhen ngeilo ding a, tua tuipi sungah leikeu tawnin zong na pai ngei kei ding hi.\n2. A nungta Pasian note lakah a omna hih thu tawh na thei ding uh hi: Jordan lui galkai ding bek hi loin Kanaan gam sunga teng namdang khempeuh Topa Pasian in hawlkhia ding ahih manin Topa amau lakah om hi cih kitheihna tua hi ding hi, ci hi. Israel mite khangthu ah “Pasian ompihna” a ngah laiteng uh gal zo-in gual tungtuang den uh hi. Ahi zongin Pasian’ ompihna a ngahloh uh ciangin guallelhna, maizumna, niamkiakna tuak uh hi. Jordan gun kan ding zong Pasian ompihna hangin galkai thei bek uh hi. Nang zong Pasian ompihna na tel maw? Ama ompihna panin pialkhia dingin hong sam tam mahmah lakah Ama aw na za tawntung maw? Topa omna mun peuhpeuh mun nuam leh manpha hi.\nTua hangin kumpi David in Topa omna a lunggulhzia hi bangin gen hi. “Topa’ tung panin na khat ka ngen khin a, tua ngenin ka zon’ ding pen: Topa’ inn sungah ka khan’tawntung in om ding, Topa’ hoihna et ding leh ama biakinn sungah thu dot dingte ahi hi,” (Late 27:4). “Vanglian Topa aw, nangma ten’na mun bangzah takin etlawm ahi hiam? Ke’n ka lunggulh mahmah hi. Topa’ huangsung ka lunggulh mahmah a, ka lungsim leh ka pumpi a nungta Pasian’ tungah lungdam mahmahin la a sa hi,” (Late 84:1-2). Hih leitung deihgawhna in nang zong hong zol maw? Na Topa nusia dingin khemin na om maw? Sawltak Paul naseppih Demas in zong leitung sum leh pai mah deihgawhna hangin Lungdamna Thu nasep nusia hi. “Demas in hih leitung thu kinzaw ahih manin kei hong nusia-in Thesalonika khua-ah a pai hi,” (II Tim 4:10).\nBanghangin Thesalonika khua ah pai hiam? Tua khuapi kiangah leisung panin siksan kitokhia in sum leh pai muhna baih mahmah hih tuak hi. Tua hangin Demas in vantung sum sangin leitung sum zong dingin Paul na nusia hi. A nungzui tampite’n a nutsiat uh ciangin Jesu in a nungzuite kiangah, “Note zong na ciahkik nuam mai uh hiam?” a cih ciangin Simon Peter in, “Topa aw, ciah le ung kua kiang zuan mawk ding ka hi uh hiam? Nangmah in nuntak tawntungna ding thu na nei hi. Tu-in nang ka hong um uh a, Pasian kiang panin a hong pai a Siangtho Pa na hihna thu ka hong thei uh hi,” ci-in a dawng hi (Johan 6:67-69).\n3. Israelte khempeuh lei keu tungah galkah uh hi: A lamdang mahmah khat a hih leh Pasian in Jordan lui sungah Israelte lei keu tawnsak hi. Thumanna hangin na lamdang amau mahmah in mu uh hi. Jordan galkai ding amau geel hiloin Pasian geel hi. Israel mite’n Psian geelna bangin a gamtat uh ciangin na lamdang mu uh hi. Nang zong na lamdang na nuntakna ah na mu nuam hiam? Tuni in piangthei ngei ken teh na cih, Topa thumanna tawh na gamtat ciangin na lamdang hong suak a om ngei hiam? Topa in a thuciamna panin nungkik ngeilo hi.\nNa upna bangin na lamdang na mu ding hi. Pasian tawh tonkhawm mite adingin Topa in lampi om ngei lohna ah lampi bawlsak hi. Pasian in tuni mahmah in zong nang adingin na lamdang hong bawlsak nuam hi. Jordan lui tui luangsukte khawlin khanglo hi. Ama geelna tangtunna dingin a bawlsa na khempeuh Topa in zang hi. Khatveivei Pasian in leikeu hong tawnsak loin buannawi hong palsak hi. Tua bang hun ciang zong hong ompihlo hi tuan lo hi.\nNa mailam kalsuanzia ding na theih kei leh Topa dong in. Amah na zuih leh lam na khial ngei kei ding hi. Ama ompih mi na hihna dingin a siangtho lampi tawn in. Na Jordan lui na galkai theihna dingin Topa thuciam muang inla, Ama thu mangin. Topa in na nuntakna a lamdang hong suaksak hen. Rev. Dr. J.M. Ngul Khan Pau\nPrevious: Ka neu laiin ~ Hau Za Cin\nNext: Leitungbup Zomite Tungah Thuzaksakna (18 Nov 2015)


url: =Tuhun Khristian te’ kisap ~ Rev. Dr. J.M. Ngul Khan Pau\nJesu Khris sisan mawhmaina ding bek in kingaihsun a, vantung paina ticket ciang bekin kigen hi. Ahi zongin Rom 10:9 sunga sawltak Paul in, “Jesu pen Topa hi, ci-in na kam tawh na pulak a, sihna panin Pasian in amah hingkiksak zo hi, ci-in na lungsim sung uhah na up taktak uhleh hotkhiatna na ngah ding hi,” ci hi. Hih lai a hotkhiatna kici pen sozo cih kammal panin hong kila hi a, a khiatna pen damna bukim (complete wholeness) cihna hi. Tua in i kha hotkhiatna leh vangam tunna ding bek hi loin – damna, suahtakna, hauhna, thuneihna, leh vangliatna zong huam hi. Hanmual a zat ding thu bek hi loin, tuni mahmah in Khris ka damna, ka hauhna, ka lungkimna, ka vangliatna leh nopna ahih ding hi. Hih bangin i meetpih kei leh Topa in nuntakna cingtaak (abundant life) a cih kinei ngei lo ding hi. Vantung a i neih ding thu genna bek hi loin hih leitung ah zong neih ding thu ahi hi.\n· Khasim in pastor 1500 in mawhna hang, gimluat man leh pawlpi mite tawh kitelkhialh manin amau nasepna nusia uh hi. (Ei gamah zong nek leh tak buai lo ding hi leng bang zah in Pasian in hong sam takpi mah hi ci-in i kipaisuak diam maw?).\n· Pastor a kim khat (50%) kitenna buai in a zite uh tawh kikhen ding uh hi. Tua zah mah in hi thei hi leh amau nasepna nusiapah nuam uh hi. (Deihtel theih hi leh mi bangzah in pastor hihna i lensuak diam maw? Tua bek hi loin zite tawh kikal bangzah taktak a cidam i om diam maw?).\n· 80% pastor te amau nasep ah cing kisa loin lungkiat manin tawp ding uh hi. (Hih pen Lai Siangtho sanginn zawh phet sem mite hizaw deuh uh hi. Amau a sep tungun cing kisa kha uh a, hong sep taktak uh ciangin pastor hi dingin midang itna, thuakzawhna, lungduaina, cihtakna cih bang nei kisa lo uh hi).\n· 80% Lai Siangtho sangkah khit zawh ciangin Pasian nasem ding a kipia mite, amau nasepna kum nga ma-in nusia ding uh a, pawl khatte’n leitung nasepna zong ding uh hi. (A thu-a theih leh a tak-a sep kibang lo ahih manin laisim lai-in sem thei mahmah ning a ci tampite’n hong sep taktak uh ciangin haksa sa, lungkia in tawp kik nuam uh hi).\n· 70% pastor in lungkiatna buaipih in nisim in zatang ne in kikem uh hi. (Lungkiatna depression hangin zatang ne Pasian nasem tampi om uh hi. Midangte’ kiangah ‘Jesu Khris in na vangik uh hong puakpih ding hi’ a cih uh hangin amau mahmah in zong amau vangik na buaipih uh hi).\n· 40% in nu leh pa kikal ah buaina nei-in lungsim nuam lopi-in Pasian nasem uh hi. (Counselling khawng ah numei tawh sawtpipi a kihote upmawh sangin zahmawh thu-ah kizopna nei nuam mahmah uh hi. Pastor khen khat in hih mawhna midang tungah pulak ngam loin amau bek in thuak uh hi).\n· 70% in thugen dingin a kithawi bek uh ciangin Lai Siangtho sim uh hi. Tua loin sim ngei lo uh hi. (Pasian nasemte’n Lai Siangtho i deih manin sim tangtang tawm mahmah a, thugen nading hangin sim tamzaw hi. Tua bek hi loin, Nipi ni a thugen Pastor tampi in a um taktak uh hiam cih dong thei leng, a um lo zong honpi khat mah om dingin kituat hi).\nTopa Pasian in i theology i innkuan sung, i khalam nasepna leh eima mimal nuntakna mahmah zong a kiphungvuh dingin thupha hong pia ciatta hen. Pastor tampite siatna sungah a bual uh hangin tampi mah Pasian zat nei I hih manin lungdam hang. Topa in ama nasemte leitung gimna tawlna ah tawldamna leh vantung pan hong pai lungnopna kha thuphate a kicingin hong piaksak hen.


url: =Tutphah kituh ~ Hau Za Cin :: ZOMI DAILY\nposted on 5 December 2015 at 10:25 am Lomkholna: Article, Hauzacin\nTokhom kituh, Thuneih kituh, Mang tutphah kituh ci leeng zong ahi mai tam maw. British gamkek te hong tunma pek pan Zomi te sungah a thunei ding, a vaihawm ding kituhna om den a, a hat penpen, a siam penpen, a pil penpen, a thei penpen in tua tutphah tungah tu hi. Mikang gamkek te hong tun ciangin India gam, Kawl gam, leh mundang khempeuh ah Mikangte in amau hoihsak khatpeuh, amau thuzawh theih khat peuh tua tutphah pia in tusak uh a, amau nusiat mateng kuamah tua tutphah ah tusak lo in, kuamah kiangah piasawn lo uh hi.\nAhi zongin amau nusiat zawh ciangin mihing ngeina a apil, a siam, a thuthei leh a hitheite mah in tua vaihawmna tutphah hong luah kik in, a pil, a siam, a thei peuhmah in tua tutphah kuamah piak tawm sese kullo in luah lel uh hi.\nTua ahih manin tulai ciangin tutphah luah ding tampi om a, kumpi office khempeuh ah vaihawmna tutpha luah ding om hi.\nIndia gama kumpi nasem u lian Pu Chinkhenthang, IAS (Rtd) in ama tangthu a genna ah, a sangkah laiin Lamka ah zin a, Lamka a kumpi zum lianpen (Deputy Commissioner Office) ah tutphah tungnung penpen ah a tu ding a kisehsa omlo a, a laisiamsiam, a pilpil, a hihzozo te tutna ding hi lel hi cih a pate kam pan a zak ciangin nakpi takin laisimin, BA zo, MA zo, in tua ciangin kumpi tokhom tungah tuttheihna ding Examination hoih tak in zo a, tua tutphah tungah tu takpi hi cih gelh hi.\nA kikoihsak sa hi lo a, a thalawh tawm ahi hi. British te hong uk lai in tua banga thalah zo tampi a om hangin thalawh kisam lo a a tu ding sehsa om ahih manin tutphah kituh cih om mello in a tusate tutu lel uh hih tuak hi.\nTu hun in zong tutphah kituh ding tampi om a, a tuh zozo, a cing zozo, a qualified penpen in luahta hi. I tenna lei tung pen (a diakin Zomite omna gam ciangciang) hong suakta zaw deuhta cihna hi. Ahi zongin tua tutphah kituh dan i siam takpi hiam cih kidong kik leng hoih kasa hi.\nTu laitak mai November ciang kitelna ah US President ding kituhna kipanta a, tua lak pan a tuh khat pen Barak Obama kici hi. Hih pa pen i theihsa ciat mah bangin a pa Kenya pan hi a, a nu US pan hi. Hawaii ah piangin khangkhia a, gam tuamtuam ah sangkah in zinkhia a, Indonesia nangawn ah sangkah kha hi. Hih pa in tu laitak in US President hihsawm in kumpi tokhom tuh hi. Zomi te in zong mailam ah US President tutphah kituh lo ding hi kici theilo hi.\nA suakta gam peuhmah khangto a, a kinengcip gam peuhmah khangto lo hi. A suakta gam peuhmah ah merit tawh kal kisuan a, a kinengcip gam peuhmah ah zawhthawh thu tawh vai kihawm hi.\nZomi te in suakta tak a vaihawm dan i siamta hiam cih kidong le’ng ut huai kasa hi.\nKei makai ka sep kei leh tua kipawlna ah hong kihel kei ning. Kei makai in nong zat kei uh leh tua biakinn ah hong kikhawm kei ning. Kei a lianbel in nong bawl kei vua, kei thu nong man kei ding uh leh kei leh ka thuzawh zahzah in thu tuam, kipawlna tuam khat satzaw nung cih lungsim i neih khak ding dah huai hi. Tua bang om kei peuh leh Zomi te kipawlkhawm theilo, nasem khawm theilo cih omlo ding hi. ZONET ah lai at khat in, nung lam in, Zomi te mi 100 a vaal naak leh kipawlkhop semsemna sangin kikhenna ding naizaw hi, ci hi. Tua kipawlna a khan semsem ding sangin makai sem nuam hong om kiukiu ta ahih manin a lengkhia nuam omta hi cihna hiding in ka um hi.\nZomi te in America gam suahtak banga suahtakna i zatsiam a, democracy kici mipi deihna banga vaihawmna a kizuih ngeingei leh kipawlna a lianlua, mihing tamlua, tutphah tawmlua cih omlo in kithutuak takin kikalsuan thei ding hi.\nTutphah kituh ding tampi — kumpi zum ah omte, kipawlna ah omte, biakinn ah omte, leh a tuamtuamte khempeuh pen siangtho takin kituh in, mipi in a deih penpen mah uh teel ngiat in kitusak leeng hoih pen ding hi. Mipi in hong tutsak kei uh leh kei a tu dingin kilawmlo, kei sang amah tu dingin hoihzaw ciin saang thei in, telsiam leng tawldam mahmah ding hi. Tua hilo a, kei sang naupang zaw, kei sang sum neilo zaw, kei sang tuaci zaw……. etc… ci a pawldang, thudang, biakinn dang i sat sawm pahpah leh bel ….. khangto o lei tawng!\nZomi te in siangtho taka tutphah tunga tutdan i kisin ding hi. Makai dingin ka cing takpi hiam, makai sem dingin ka cin takpi hiam, cih te ki et phat mahmah ding hi. Tua hi lo a, makai ding ahih leh KEI, sum tampia pen kidem ding ahih leh KEI, etc…. cih dana “pengpelep tungnung kituh” i bat khak leh bel Zomi te aw…. i kipawlkhopna te lianpi pha theilo ding hi. I Biakinn te lianpi pha ngeilo ding hi. I minam sangpi khangto ngeilo ding hi. ZOMI i hi takpi hiam cih khawng tawh kua hiam thubawl in ki nitumtum lel ding a, kiim leh paam in hong kheng vangvang kha ding uh hi.\nTua ahih manin Zomite aw, i pankhop hun hilo hiam ka ci hi. Kipawlkhop siam ding hun hilo hiam. Thudik, thumaan gup hun hilo hiam. Tutphah tunga tu ding a kilawm penpen teel hun hilo hiam. Ko innkuan, ko beh, ko pawl, ko meltheihte, ko biakinn te, ko vengte, etc…. cihcih hun te i paisan a, i kheng vangvang, i pelh hunta hi lo hiam.\nDarwin in a cih bangin tu hun pen survival of the fittest hita a, kideihsak man bek tawh hiam a kal suansuan hun hi nawnlo hi. Zomi leh Zogam in khantoh a sawm taktak leh a siam penpen, a pil penpen, a thei penpen, a kiva leh a lemgeel siamsiam penpen mah a madawk ah i koih hun hi. Kikoih tawm a, “Ko aa pa mah hi leh maw..” cih den lai pen nauneen huai lua hilo hiam. Na ci hia?\nPrevious: Lifetime Achievement Award ngahna tungah lamdang kasa\nNext: Tulaai Leitung Thuthang Tuamtuam Updates December 5, 2015


url: =Abraham Lincoln leh Edwin M. Stanton thu kineih :: ZOMI DAILY\nposted on 6 March 2018 at 9:31 pm Lomkholna: News, Tdkhen\nAbraham Lincoln kumpi asepsung\nEdwin M. Stanton pen America President Abraham Lincoln tawh kilem lo-in, zumah thu kineih uh hi. Stanton in Lincoln pen ahihtheih zahin heek’ sawm hi. Mite in a muhna vuah pen kumpipa Lincoln hehleh Stanton’ aadingin lauhuai lua hi, ci-in a ngaihsun uh hi.\nAhizongin Abraham Lincoln in mite’ ngaihsut loh lamin na a sem hi. Galkap lam tawh kisai a uk, a lutangpi Minister in a koihna lai mikhat Stanton a pia sak hi.\nHih thu Stanton in lamdang salua-in, khitui kia gelhgelhin tua lai a sim hi. Thakhat thu in ngaihsun pah a, tua lai a pia pa mah kam vaikhak pah in, “Kumpipa’ kiangah hih bangin na gen’sak in!\nAma’ tunga ka bawlnate ngaihsun kha-het lo-in, a lungsim picinna leh ka lamet zawhloh hehpihna, zahtakna leh muanngamna hong neih veve nate in ama’ aadingin nasiatakin na hong sem sak ding hita hi” ci-in a vaikha kik pah hi. Tdkhen\nAbraham Lincoln M.P. aseplai\nA khawk vaanin a zinna lamah gammite in a pai nading munmun lampi a puah uh hi.\nMunkhat-ah lam a na kipuah san laitak tuak uh a, singluang lianpi khat in lampi na khak ahihmanin nasemte in thazawh phalo uh hi. Nasem ukpa zong kiko lala in, ciang khat viksuk vikto a, nasem mite a tai’ lala hi.\nLincoln in a gei a tun ciangin a sakol tung panin kumkhia in nasem mite singluang a zawnpih hi. Aman uh ciangin, “Nidang ciangin hibang nasep haksa a om hunah hong zasak un” ci-in a vaikha lai hi. Nasemte ukpa zong pau zong pau lo-in a kun dide hi.\nPrevious: Nupi khatin zudawn in avakkhia apasal tawh Video Call aki hokhit ciangin ki gui awk\nNext: Klang Valley sung tuihawmkhiatna aphualpi ah apuakkham om, mi 5 liamgawp


url: =Cidam na ~ 1 :: ZOMI DAILY\nposted on 23 April 2016 at 9:18 am Lomkholna: Article, Health\nNa cidam nang in minutes 4/5 khawng hunpia in hih lai na sim le cin, na khantawn tung bup hih minutes 4/5 in ong khel zo ding hi.\n1. Sungkua leh sin pen aki zop mah bg in na sem khawm uh hi. Tua ahih man in sungkua in thuak leh sin zong na aa, sin in thuak leh sungkua zong na hi.\n2. Sin ah nat na a om phet ki thei pah lo hi. Bang zah dong in ki thei hak hiam cih leh cancer om bang pen sin teng a bei khit dek tak phial ciang ki thei pan mawk hi. Tua ahih man in sin pen hoih tak kep huai mahmah aa check-up bawl zo ten hun maan in bawl huai mahmah hi.\n3. Hih I sin in pen i pumpi sung aa anin an hoih lo te ong khaih khiat sak in, virus na ngawn na dal liang hi.\n4. Sen te za ah sawm kua bg pen sin na tam zaw ci hi. Bg hg hiam cih leh, sathau tam lua leh sa tam lua ne ahih man uh ci hi.\n5. Sin in pen nai 24 sung na sem ahih hg’ in, zan 11 pan 3 am kikal pen tha san thak hun in la ci hi. Tua ahih man in zan 11 khit ciang lup pat na, an neek na te in i Sin ii tha kiam sak mahmah ci hi. Tua bek tham lo in, zan lup ma nai 2 ii sap aa ki pan bg mah neek nawn lo ding hoih pen ci hi. Bg hg hiam cih leh i lup kal in zong i sin in tawlngak thasan hun nei lo ahih man in sin nat na ki ngah baih ci hi. Lum hak hang in tho hak pah aa ih mut i cih sam hang’ in i gilpi (sungkua) lam ah an om lo pi in, i sung kua tektek na ki gawigawi aa sungkua in thuak veve ci hi.\n6. A zenzen in lup kuan in gil akial leh, singgah khawng nek ding in hoih penpen hi. Tua te pen gilpi in gawi zo baih in sungkua leh sin aa ding in hoih zaw hi. Sa i nek leh pen i nek zawh nai 4 ciang i gilpi ah tung pan ci hi. Sathau tam te bg hi leh i nek zawh nai 12 khit ciang tung pan ci lailai hi. Gilpi tung ma sin ah ki khialh in an te ki gawi phawt lai ahih man in an hai zan ding zong thupi aa, zingsang tawh ciang tawl dam suah tuan kei leh hi bg te ahih loh man hi thei ci hi.\n7. Sathau pen Sin aa ding in a gal lian pen ahihi. Sin ii nasep tampi nawngkai zia kai sak bek tham lo in i sin mahmah ozng tampi siasak ci hi. Za tui nek na tawh hoih pah lo in sin mah a sia sak beh zatui tampi om aa, sin aa ding ahoih hg’ a dang khat aa ding in hoih lo thei lai veve ahih man in ki dop mah a hoih pen cihi.\n8. Mai leh Sii, carrot, tang mai, ngasa (a diakdiak aguh na ngawn a ki ne thei te), olive thau, lothang kang/san, cih te in sa sang in hoih zaw ci hi.\n9. An leh sa a khang baih ding aa ki bawl te, a mel tuamtuam om ding aa ki bawl te leh chamical ki zang limlim pen hoih lo aa, an lum sak na microwive ii ray meitang te in an sung aa thaom teng bei sak ci hi. Za tui ei thu aa neek na leh anti biotic tampi nek na te in sin sia sak mahmah ci hi.\n10. Mikang te’ bawl zatui te pen chamical tam in sin aa ding in ahoih lo tam aa, sen te bawl te pen ka’al aa ding in ahoih lo tam ci hi.\nPrevious: Naunawi piakna hangin phattuamna tampi om\nNext: ZAM Thupuak :: 24 April 2016


url: =Myanmar gamsung ah tukum kha 3 sungin Human Trafficking Case 61 omkhin :: ZOMI DAILY\nMyanmar gamsung ah tukum kha 3 sungin Human Trafficking Case 61 omkhin\nposted on 9 April 2018 at 10:26 am Lomkholna: Myanmar, News, Sawltak\nMyanmar gamsung ah tukumsung kha 3 sungbekbek in mihing kizuakna “Human Trafficking” akigawm in Case 61 phakhinta cih Eleven Myanmar pan kiza hi. Human Trafficking cihpen atomin mihing tungtawn in sumzonna cihding himai hi. Tuabang in mihing tungtawn in sumzonna lakah numei kizuak “Sexual Exploitation” leh zawhthawh thutawh na kisemsak “Forced Labour” cihte tamphadiak hi.\nAnti-Human Trafficking Police Force te pulakna ah tua Human Trafficking Case 61 te tungtawn in mihing azuak mawhnei mi 177 tezong ki mankhinta cihi. Tua akimankhia Culprits te lakah 51 pen pasal hi a, 126 pen numei ahihi.\nMihing kizuakna Human Trafficking ah zuak athuak atamzaw pen numei te hiphadiak a, tuabang nasep asemzong numei temah natamzaw leuleu hi.\n2018 kumsung January panin March kha kikal, kha 3 sungin Human Trafficking tawh zuak athuak pen mi 89 phakhinta hi. Tua zuak athuak te lakah 11 pen pasal hi a, tualo adang 74 pen numei hi in, numeino kumcingnailo mi 4 zong kihel uhhi.\nMyanmar gambup aki etkak ciangin Shan State sungah Human Trafficking tampen a, Case 18 om hi. Tuazom ah Yangon hi a, Case 16 phahi ci’n Anti-Human Trafficking Police Force genkhia uhhi.\nMyanmar gambup Percentage tawh akituat ciangin Shan pen 31%, Yangon pen 29%, Mandalay pen 13%, Kachin pen 8%, Bago pen 5%, Tanintharyi, Mon, Rakhine cihte pen 3% ciat hi a, Kayin pen 2% ahihi. Human Trafficking Case lakah Chin State kihel khalo hileh kilawm hi.\nTuabang in Human Trafficking tawh akiman te lakah numei 45 tepen China ah akipuaksawm ahihi. China ah zawhthawh thutawh pasal neiding “Forced Marriages” in akipuaksawm ahihi.\nTuaban ah Thailand ahzong zawhthawh thutawh nasemding “Forced Labour” in mi 1 ki puaksawm hi.\nMore: Human Trafficking acih banghiam?\nGampualam gamdang bekthamlo, Myanmar gamsung mahmah ahzong zawhthawh thutawh nasem, innteeng “Maid” cihbang in akizuak om cimawk hi.\nTuate sangin ahuasiazaw ahihleh numei 12 tepen zawhthawh thutawh numei kizuakna ah kipuak “Forced Prositution” cimawk hi. Sawltak #zomidaily\nPrevious: Thai gamsung ah naseptheih nading Register abawlmanlo Myanmar tampi om\nNext: Community Card tawh Australia paitheihna ahang\nThai gamsung Voksa zuakna gei ah Bomb puakkham, mi 3 sipah, 22 liam


url: =Thungetna mah na thupi veve :: ZOMI DAILY\nThungetna mah na thupi veve\nposted on 26 April 2021 at 9:31 am Lomkholna: News, Thangboi\nTuteng Yangon – Kalay bus tawh aciah peuhmah lamkal ah giakkha hamtang uh hi. Curfew om ahih man in misokte’n zan sung paiding phallo uh hi.\nZanhal (April 23) in zong ka tanaute aciahto om a ong genna vuah: “Nitak nai 9:00 a Malaing tung in misok te’n hong paisak nawnlo uh aih ciang vua Malaing ah giak ung. Lupna ding mun zong om mello in khualum lel aih ciang a lamgei khawng ah lumsuk lel ung e” ci uh hi.\nZan ni Dr. Khen Za Sian hong zinghawh a, “Kawlpi ah vai tuamtuam avan ding in tuni paito ding hi’ng. Na ciahma ong tungsuk kikman kei khaleng kimukha nawnlo ding ih hihteh ci a ong pai hi’ng” acih ban ah “Ñatvehna” ci’n letsong tampi hongpuak neeinaai lailai hi. Zato ah zong a innkuan vua hong vehkhin uh ahih man in kul thuahthuah nawn hetlo hi. Taxi khat bupsap a hongpai hi lailai ahih man in amawtaw sap zong tampi bei ding hi.\nKi awi samlo kahih man in niangtui sai paipih in “Na duh bang bang ne o” kaci hi. Kavengpa Pu Khup Mung zong kasam hi. Sumpiak ding takteh kapiak ding hong phal peuhmahlo hi. Pia teitei leng akitom theiding nam ahihlam tel mahmah kahih man in kapiangam kei hi.\nInn ah thu tuamtuam ka kiho khit uh ciang in hong khukdin suk mawk in: “No nuta mahmah in thu hong ngetsak le uh cin adeih hi’ng” cingiau mawk hi. Ka nuta un deihtak thu kangetsak uh hi.\nTuzing nai 6:00 sat khit deuh in hong hopih a, “Koi lai tungta nai vua?” Kacih leh “Gangaw tungta ung ei” cimawk hi. Lampi ah giak khalo uh hi.\nSia Khen tawh ka kithuah zawh kum 15 valkhinta a tutung zah a aki niamkhiat lam kathei ngeikei hi. Ka niangtui man piak ding cikmah a hong nial ngei hetlo pen tutung tangtel sihtan hong bang keei mawk hi. Lamdang kasa mahmah hi\nSia Laang Pau in “A Ong dingte mah in ak hong puak hi” acih dan mah in thupha ngah dingte mah in thupha zawi atawn uh himawk in ka um hi.\nKisik hetkei in ka um a, tutung akhual zinna zong mazang in lawhcing mahmah ding cih ka um ngiat hi. Thungetna Mah Na Thupi Veve! Amen Mung Laan Thang (Tawmvei, Yangon)\nPrevious: Lunglut huai mahmah ~ Pu Thangboi\nNext: Zogam maban mimal lunggelna\nLian Thang says\n26 April 2021 at 12:20 pm\nLaisuak sak Mung Laan Thang in Dr Khen Za Sian tawh akiho na hi-a, no nuta mahmah in thu hongngetsak le uh cin adeih hing acihteh Dr Khen Za Sian pen numei maw leh?????\nMalaysia TM te’n Internet Speed ahat semsemding in vaihawm ~ ZD\nPope Francis Kawlgam hawhding\nZAM Thupuak :: 28 Oct 18 (Chin State pan Refugee vai)\nMailam Myanmar ah asawtlo gamvaithukimna zui State thak tampi hong piangkhiading ~ Bob Tuangpi\nHello! Zomi Album leh ngimna ~ Stephen Mang


url: =Khuado Pawi Sim ding Sapna :: ZOMI DAILY\nposted on 14 October 2015 at 4:48 pm Lomkholna: Khuado, News, Zomi\nZomi te ngeina KHUADO pawi pen Malaysia khuapi Kuala Lumpur ah ih bawl ngeinasa ahi Chinwoo Stadium ahOctober 15, 2015 (10am- 5pm) hun sunginkibawl ding hi. Khuado pawisim khempeuh tatdan hekdan a nuamthei penpending in Khuado Committee te’n hong vaihawmsak ding uh hi. Tutna pen 1000 ciang bek omding a, ahi zongin a panglangkhat ciat ah mi 1000 val bang a tut theih dingin tutna om dimdem ding hi.\nMunhoih nadeih leh hongpai baih sawm in! KHUADO Pawi bawlna ding panpihna hongpia mimal, Khua kipawlna, Pawlpi te leh Zomi Idol, Zolia & Zotaang sponsor te adingin zong a mailam ah tutna kigel ahih manin amai lamah mun nong lakpah nadingun zahtakna lianpi tawh hong zasak pah ung.\n2015 kum khuado zong ZAM mahin hong makaihin, tua nuaiah Khuado Committee tengin hong vaihawm uh hi. Khua 70, Pawlpi 16 leh mimal 3 (tuciangciang) in a kisam sum tawh panpihna hongnei ahih manin Zomi khempeuh i bawl KHUADO Pawi ahi hi. Khuado ni ah koicidan teng omding hiam cih tawmkhat hong maleep nuam ungh.\nZomi Idol Malaysia 2015 Top 5 te kiangpan\nMalaysia a om Zomi khangno lasasiamte lakpan a kitelkhia Top 5 tengin hong zaiziahziah ding uh hi.\nZomi Lasiamte kiangpan laksakna\nLengtong Pauno aEsther Cingsan\nZomi Idol Malaysia 2014, 1st, 2nd and 3rd\nZongeina lam leh la dang tuamtuam te om ding hi.\nZolia & Zotaang Malaysia 2015\nZolia 12 le Zotaang 17 ki helthei ding hi. Zolia & Zotaang a hih zenzen hangin leitung tawh liangko kikimin a kibawlding ahih manin nasia mahmah ding hi.\n2015 Zomi Idol leh Zolia & Zotaang Mark piate dingte\nNamdang sung pan:\nMr. Manhunt Malaysia 2012/13 and Artist\nMs. Bella Rahim\nAward Wining Actress, Fashion Show & Plus Size Model\nMs. Stephanie Van Driesen\nAward Winning Theatre Actress and Singer\nMs. Sharmaine Van Driesen\nMake-Up Stylist and Fashion Stylist\nMs. Liyana-Haley T.A\nCreative Producer for TV Shows & entertainment lifestyle\nDeih Mang (Sower Sister) aLengtong Pauno\nPa Suanno (Zomi Vocal Band) aEsther Cingsan\nSia David (Kachin) aDavid Mangno\nNgeina puan & CD khui tuamtuam zuakna om ding\nHall sung lutpheina ziat le vei ah ngeina puan tuam-tuam leh Zola CD khui tuamtuam zong hong kizuak ding ahih manin sum zong kiging khol pah in.\nKhuado hong simin, hih atung a kigenteng namit mahmah tawh na muhkhak nading itna lianpi tawh Zomi khempeuh kongzawn uh hi.\nZomi Idol, Zolia & Zotaang Sponsors hongpia teng\nPa Tha Piang te innkuan RM1000/\nPa Nang Za Khup te innkuan\n(Malaysia pan Tedim Sum khakna (New Eden) RM500/\nJerry (TUNE a sem gammite) RM500/\nAung Nan Daw te innkuan RM300/\nPa Pau leh Nu Cing te innkuan RM300/\nJohn Mungpi te innkuan RM200/\nThang Khan Tuang (Shalom Studio) RM200/\nU Philip Mawng (Taungzalat) te innkuan RM150/\nKhoi Sian Langh te innkuan RM100/\nPrevious: Nungak khat leh Piteek khat\nNext: Tg Kap Sian Khai Samte Tuitum tungtaang Dahna sungpan Lungdam kohna\nHong Kong Actor khatin atanu amukpan anaplaitak Photo hangin mipi te’n mawhsak mahmah